Pengundi muda punya pengaruh kuat mencorakkan politik negara

(Perdana Menteri berucap dalam program Temu Anwar, Bicara Pendidikan MADANIdi Kolej Matrikulasi Pulau Pinang/Fb Anwar Ibrahim)

KEPALA BATAS, 5 Ogos- Pengundi muda berusia 18 hingga 25 tahun, mempunyai pengaruh kuat dalam mencorakkan politik negara sekali gus berupaya menentukan masa depan Malaysia.

Perdana Menteri Datuk Seri Anwar Ibrahim berkata, sehubungan itu, golongan muda harus bijak dalam membuat pilihan dalam Pilihan Raya Umum Dewan Undangan Negeri Ke-15 (PRU DUN Ke-15) di enam negeri bagi menentukan masa depan negara.

(Perdana Menteri berucap dalam program Temu Anwar, Bicara Pendidikan MADANI di Kolej Matrikulasi Pulau Pinang/Fb Anwar Ibrahim)

"Kelompok ini tentunya punyai pengaruh undi jumlah yang besar dan belum pernah mengundi sebelum ni. Adakah mereka akan mempengaruhi? Tentunya, umur 18 ke atas akan menentukan corak politik Malaysia. "Sebab itu anak-anak harus fikir untuk menentukan corak politik Malaysia ini, corak yang mana, corak yang aman, merangkul semua kaum, ada dasar ekonomi yang jelas, menarik pelaburan kerana itu masa depan anak-anak", katanya.Beliau berucap di hadapan 1,500 pelajar dalam program Temu Anwar, Bicara Pendidikan MADANI di Kolej Matrikulasi Pulau Pinang.


SMK Rancha-Rancha juara Pertandingan Sketsa Rukun Negara 2023 Peringkat Wilayah Persekutuan Labuan

(Persembahan sketsa bertajuk Konkurensi Sarmosa oleh SMK Rancha-Rancha)

LABUAN, 5 Ogos- Sekolah Menengah Kebangsaan Rancha-Rancha muncul juara Pertandingan Sketsa Rukun Negara 2023 Peringkat Wilayah Persekutuan Labuan yang berlangsung pagi tadi bertempat di Auditorium Mini Anjung Budaya Perbadanan Labuan. Pertandingan Sketsa Rukun Negara anjuran Jabatan Penerangan Wilayah Persekutuan Labuan merupakan salah satu pengisian bagi menggelorakan Sambutan Bulan Kebangsaan dan Kibar Jalur Gemilang 2023. Menurut Pengarah Jabatan Penerangan Wilayah Persekutuan Labuan, Azman Sipan, Pertandingan Sketsa Rukun Negara itu berkonsepkan seni lakon dengan mengadaptasi lima Prinsip Rukun Negara. Pertandingan melibatkan kerjasama strategik antara Jabatan Penerangan dengan Kementerian Pendidikan manakala peserta terdiri daripada pelajar yang merupakan ahli Kelab Malaysiaku.SMK Rancha-Rancha munjul juara memenangi hadiah berupa wang tunai RM2,000.00 selepas menjayakan sketsa bertajuk Konkurensi Sarmosa, sekali gus akan mewakili Wilayah Persekutuan Labuan ke pertandingan Sketsa Rukun Negara peringkat kebangsaan.Tempat kedua menjadi milik SMK Labuan manakala tempat ketiga dimenangi oleh SMK Lajau. Dua lagi sekolah iaitu SMK Mutiara dan SMK Taman Perumahan Berdaun menerima hadiah saguhati.Majlis dirasmikan oleh Timbalan Pengarah Jabatan Pendidikan Wilayah Persekutuan, Haji Syawal Salleh.


Melaka bakal bina taman safari terbesar di Malaysia

AYER KEROH, 5 Ogos- Taman safari berkonsep terbuka bertaraf antarabangsa bakal dibuka di Melaka.Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Negeri, Datuk Rais Yasin berkata, taman seluas 20 hektar itu adalah yang terbesar di Malaysia.Ia akan dibangunkan dengan kerjasama Majlis Perbandaran Hang Tuah Jaya (MPHTJ), Jabatan Hidupan Liar dan Taman Negara, Perhilitan serta syarikat swasta.Menurutnya, dua lokasi sudah dikenal pasti iaitu di Taman Botanikal dan Zoo Melaka.Pihaknya kini sedang meneliti modul taman safari di beberapa negara lain terutama di indonesia dan Thailand."Konsep safari ini seperti yang kita ketahui ia bukanlah haiwan yang berada dalam sangkar atau kandang. Kita akan biarkan ia menjadi konsep haiwan lepas tapi dalam masa yang sama keselamatan pengunjung mesti diambil kira. "Kalau boleh kita lihat seperti negara Thailand, bagaimana pengunjung boleh berinteraksi dengan gajah dan sebagainya, itu antara konsep yang saya harap kita dapat buat di negeri Melaka ini,"kata Datuk Rais Yasin.Beliau berkata demikian pada sambutan Hari Harimau Sedunia yang diadakan di Zoo Melaka, Ayer Keroh.Ketika ini, pihaknya sedang diperingkat akhir meneliti kertas cadangan daripada syarikat yang berminat untuk membangunkan taman safari itu.Beliau menjangkakan pecah tanah projek berkenaan akan dilakukan selewat lewatnya pada Januari 2024.

(Datuk Rais Yasin (TENGAH) pada sambutan Hari Harimau Sedunia yang diadakan di Zoo Melaka)


Kerjasama PH-BN di P.Pinang antara yang terbaik

(Datuk Seri Dr Ahmad Zahid Hamidi melancarkan Catamaran Cruise pada Program Hari Terbuka Agro Tourism Tasek Gelugor/BERNAMA)

BUTTERWORTH, 5 Ogos- Kerjasama antara jentera Pakatan Harapan (PH) dengan Barisan Nasional (BN) di Pulau Pinang antara yang terbaik dalam negara.

Pengerusi Barisan Nasional, Datuk Seri Dr Ahmad Zahid Hamidi berkata ia dilihat bukan hanya dalam tempoh berkempen, namun penglibatan dalam program-program sebelum ini.Menurutnya, faktor kepimpinan yang baik BN Pulau Pinang menjadi antara faktor yang menyumbang kepada perkara tersebut.Jelas beliau, keserasian antara dua parti itu sangat penting ketika ini kerana ia merupakan 'ujian' pertama selepas Kerajaan Perpaduan dibentuk.

(Datuk Seri Dr Ahmad Zahid Hamidi/BERNAMA)

"Saya perhatikan keserasian itu bukan hanya dalam kalangan pemimpin peringkat nasional dan pemimpin-pemimpin di peringkat kawasan parlimen, tetapi ia telah berakar umbi di peringkat kawasan parlimen atau bahagian di peringkat ADUN dan juga peringkat PDM."Ini adalah merupakan acuan yang telah ditetapkan kepimpimpinan BN-PH dalam beberapa Mesyuarat Penyelarasan Majlis Kepimpinan Kerajaan Perpaduan. Tetapi saya berterima kasih kerana ianya turut diterjemahkan di peringkat akar umbi", katanya.Dalam pada itu, beliau berkata walaupun hanya enam calon ditempatkan di negeri itu, beliau yakin kesemua mereka merupakan calon terbaik.Beliau berkata demikian selepas Majlis Perasmian Program Open Day Agrotourism Tasek Gelugor di Jeti Pengkalan Machang, Butterworth.


Perlis laksana 'One Hour Malaysia Clean Up' banteras denggi

KANGAR, 5 Ogos- Program 'One Hour Malaysia Clean Up' dilaksana bagi membendung peningkatan kes demam denggi di negeri Perlis.Sehingga kini 577 kes demam denggi yang telah direkodkan di negeri itu.Program tersebut memfokuskan aktiviti gotong-royong atau pembersihan persekitaran selama satu jam di kawasan atau lokasi yang berpotensi dengan pembiakan Aedes yang ditetapkan pada setiap bulan. Menurut Exco Kesihatan Negeri, Megat Hashirat Hassan, pelaksanaan tersebut merupakan salah satu daripada komponen advokasi dan mobilisasi sosial Kementerian Kesihatan Malaysia dalam meningkatkan tahap kebersihan persekitaran. "Justeru itulah program ini merupakan satu tanggungjawab semua pihak dalam menjaga kebersihan persekitaran yang optimum bagi kesejahteraan kesihatan sejagat yang mana dengan pelaksanaan program ini, keberhasilan atau impak yang diharapkan menerusi Agenda Nasional Malaysia Sihat memperlihatkan peningkatan kadar kitar semula dan penurunan peratus tempat pembiakan nyamuk Aedes sekaligus penurunan kes dan wabak demam denggi,"katanya.Beliau memaklumkannya pada Majlis Perasmian Program One Hour Malaysia Clean Up Peringkat Negeri di Taman Jali.Masyarakat diingatkan supaya sentiasa cakna dengan kawasan persekitaran terutamanya tempat tinggal dan sentiasa meluangkan masa sekurang-kurangnya 10 minit seminggu sekali bagi memastikan tiada bekas-bekas air bertakung yang berpotensi menjadi tempat pembiakkan nyamuk Aedes.


Selangor catat KDNK 11% pada 2022, mengatasi KDNK nasional

SHAH ALAM, 5 Ogos- Kestabilan politik dan hala tuju dasar kerajaan perpaduan yang jelas menjadi pemangkin pertumbuhan ekonomi.Ini terbukti apabila negeri Selangor berjaya mencatat pertumbuhan Keluaran Dalam Negara Kasar (KDNK)11 % tahun lalu, mengatasi KDNK nasional pada 8.9 %.Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz menegaskan sumbangan Selangor cukup signifikan dalam momentum aktiviti perdagangan.

(Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz/BERNAMA)

Selain lokasi strategiknya sebagai hub logistik aktiviti pelabuhan, pertumbuhan juga didorong faktor modal insan berkemahiran tinggi. "Malaysia merekodkan pelaburan yang diluluskan sebanyak RM71.4 bilion untuk tiga bulan pertama pada tahun 2023, lonjakan 60% berbanding tempoh sama 2022. Daripada jumlah itu, Selangor mencatat pelaburan RM7.4 billion.

"Kedudukan Malaysia juga terus mengukuh bagi World Competitives Index 2023 di tempat 27 berbanding 32 tahun lepas", katanya.Beliau berucap pada Program Hari Terbuka MITI Selangor 2023 berlangsung di Shah Alam yang turut dihadiri Menteri Besar Selangor, Datuk Seri Amirudin Shari.


PM Anwar bincang dengan Presiden Turkiye malam ini hal tingkat pelaburan kedua negara

GEORGE TOWN, 5 Ogos- Perdana Menteri Datuk Seri Anwar Ibrahim dijadual mengadakan perbincangan dengan Presiden Turkiye Recep Tayyip Erdogan malam ini.Perbincangan secara panggilan telefon itu bakal memperincikan mengenai peningkatan pelaburan Malaysia-Turkiye."Petang ini Recep Tayyip Erdogan akan berhubung dengan saya melalui telefon untuk berbincang mengenai tingkat pelaburan Turkiye-Malaysia, Alhamdulliah ini kerana kerajaan kita stabil, negara aman,"katanya.Sementara itu, Perdana Menteri memaklumkan usaha merancakkan aktiviti ekonomi dan menokhtahkan kemiskinan akan disegerakan khusus dalam kalangan masyarakat bumiputera menjelang penghujung tahun ini.Beliau berkata, pihaknya telah mengarahkan unit penyelarasan bawah Jabatan Perdana Menteri untuk membantu merealisasikan hasrat berkenaan.Beliau berucap pada pada Himpunan Usahawan Bumiputera Pulau Pinang 2023 di Kepala Batas, Pulau Pinang.


Sinergi LABUANfm “E-Waste Go Green” kumpul 4,371.2 kg e-sisa

(Telefon bimbit lama yang sudah rosak turut dikumpulkan)

LABUAN, 5 Ogos- Sebanyak 4,371.2 kilogram barangan buangan elektrik dan elektronik berjaya dikumpul menerusi program Sinergi LABUANfm “E-Waste Go Green” yang dianjurkan oleh Jabatan Penyiaran Labuan bersama Perbadanan Labuan dan Jabatan Alam Sekitar. Ia membuktikan masyarakat di pulau itu sedar tentang kepentingan menjaga alam sekitar serta yang boleh mengancam kesihatan manusia, sekiranya tidak diurus mengikut prosedur yang sebenar. Menurut penerbit program, Shirley Suzie berkata, e-sisa merupakan barangan elektronik yang sudah rosak yang perlu dilupuskan secara sistematik kerana ia memberikan kesan buruk kepada alam sekitar dan kesihatan manusia. Jelasnya, program tersebut membantu memberikan kesedaran kepada masyarakat bagaimana mengurus untuk melupuskan e-sisa tersebut dengan kaedah yang betul. "Program ini sebenarnya diadakan untuk memberi kesedaran terutama sekali kepada orang awam, selain dari orang awam juga generasi muda tentang apa itu e-sisa, bagaimana untuk melupuskannya dan apakah agensi-agensi yang terlibat dalam memastikan e-sisa ini dapat dilupuskan dengan cara yang betul,"kata Shirley. Beliau berkata demikian ketika ditemui pemberita di Dewan Homestay Kampung Sungai Labu. Hadir sama, Timbalan Pengarah RTM Labuan Fauziah Mohd Sidek.Program tersebut juga mendapat sambutan yang memberangsangkan daripada masyarakat Labuan.Dalam masa sama, turut diadakan ceramah kesedaran kepada pelajar sekolah yang disampaikan oleh wakil daripada Jabatan Alam Sekitar (JAS).


Tumpu usaha lahir lebih ramai doktor dari Sarawak

SEREMBAN, 5 Ogos- Usaha melahirkan lebih ramai doktor dalam kalangan rakyat Sarawak perlu dijadikan tumpuan supaya dapat memberi khidmat di negeri sendiri.Timbalan Perdana Menteri, Datuk Seri Fadillah Yusof berkata, antara cabaran dalam penempatan profesion itu ialah kebanyakan doktor menolak berkhidmat di negeri itu kerana faktor jarak kawasan yang jauh dari pusat bandar serta kekangan kemudahan asas di kawasan luar bandar.

(Timbalan Perdana Menteri, Datuk Seri Fadillah Yusof)

"Tetapi yang utama saya kira, bagaimana untuk melahirkan doktor yang berasal dari Sarawak. Maknanya dari universiti lagi pengambilan itu kita perlu tentukan. Sebab cabarannya ialah bila tawaran dibuka yang mendapat tawaran ialah daripada semenanjung misalnya, mungkin mereka tidak mahu pergi Sarawak. "Pertama kerana jauh, kedua perlu pergi ke luar bandar. Bila di luar bandar kemudahan asas mungkin tidak selengkap di semenanjung. Itu satu faktor yang menyebabkan ramai tidak mahu pergi bertugas di Sabah Sarawak, di pedalaman khususnya. "Oleh kerana itu, saya kira tumpuan kita melahirkan anak tempatan yang boleh ada kelayakan untuk menjadi doktor dilatih dan supaya mereka ini mahu bertugas di negeri sendiri", katanya selepas melawat ke Pusat Pengumpulan Getah (PMG) Kampung Kuala Sawah, Rantau.Baru-baru ini, Timbalan Premier Sarawak, Dr Sim Kui Hian dilaporkan berkata, jawatan tetap untuk doktor kontrak harus ditawarkan kepada mereka yang sudah berkhidmat di Sarawak atau rakyat di negeri itu yang sedang menanti tawaran.Timbalan Menteri Kesihatan, Lukanisman Awang Sauni dilaporkan berkata sebanyak 50 daripada 619 pegawai perubatan menolak tawaran jawatan tetap di fasiliti kesihatan awam di Sarawak.


Cadangan naikkan harga lantai getah sekerap sedang dikaji

(Datuk Seri Fadillah Yusoff semasa meninjau ladang getah, di Kampung Kuala Sawah, Rantau)

SEREMBAN, 5 Ogos- Kerajaan sedang mengkaji cadangan untuk menaikkan harga lantai getah sekerap berikutan banyak permintaan yang diterima.Timbalan Perdana Menteri, Datuk Seri Fadillah Yusoff berkata, kajian dan semakan itu diharap dapat membuahkan hasil yang boleh menjadi daya penarik untuk pekebun kecil keluar menoreh getah.Ujar beliau, ia berikutan hasil pengeluaran getah beku dan getah susu ketika ini tidak menggalakkan berkemungkinan berpunca daripada faktor harga lantai atau faktor kesihatan penoreh getah yang mungkin kebanyakannya sudah berusia.

(Timbalan Perdana Menteri, Datuk Seri Fadillah Yusoff)

"Itu memang permintaan, tapi kita sedang mengkaji, moga dalam bajet akan datang kita akan dapat semak semula, tetapi yang lebih penting untuk kita memahami peringkat akar umbi, mengapa orang tidak menoreh? apakah harga munasabah untuk menggalakkan? Jadi permintaan banyak, ada yang minta RM4 ada yang minta RM3. Jadi kita perlu tengok keseluruhan rantaian itu nanti supaya akhirnya  kitat dapat menggalakkan orang untuk menoreh. "Oleh kerana itu, banyak aktiviti dilaksanakan disamping terus keluarkan getah beku tetapi hendak juga mengalakkan hasilkan susu getah", katanya.Beliau juga Menteri Perladangan dan Komoditi itu berkata langkah itu dapat membantu meningkatkan pendapatan pekebun kecil dan menggalakkan lebih ramai membabitkan diri dalam sektor getah negara.Beliau berkata demikian selepas program Trek Komoditi KPK 2023 di Pusat Pengumpulan Getah dan ladang getah, di Kampung Kuala Sawah, Rantau.


Wujudkan semangat akomodasi antara kaum, demi keharmonian negara - Agong

SHAH ALAM, 5 Ogos - Yang di-Pertuan Agong, Al Sultan Abdullah Riayatuddin Al-Mustafa Billah Shah bertitah bahawa perjuangan memartabatkan sesuatu bangsa tidak membawa kepada polarisasi yang mampu menggugat perpaduan dan keharmonian kaum.Sebaliknya, polarisasi akan wujud jika hubungan antara kaum semakin renggang dan terhakis.Tambah baginda, polarisasi mampu mengundang unsur radikalisme dan ekstremisme yang menggugat penyatuan masyarakat."Beta menyeru kepada universiti ini, serta seluruh institusi pengajian tinggi awam dan swasta untuk memainkan peranan ke arah mewujudkan semangat akomodasi antara kaum.Kita boleh terus memartabatkan nasib dan masa hadapan kaum masing-masing menerusi pendidikan tetapi pada masa yang sama tidak mengetepikan usaha ke arah pembentukan satu identiti nasional," titah baginda dalam Istiadat Konvokesyen Universiti Teknologi MARA (UiTM) ke-97, hari ini.Baginda bertitah lagi, tanpa semangat akomodasi dan kesepaduan antara kaum, hasrat menjadikan Malaysia sebagai sebuah negara maju akan gagal.Selain itu, modal insan adalah wadah terpenting bagi mewujudkan pembangunan lestari sesebuah negara dan berupaya meningkatkan daya saing dan produktiviti.Seri Paduka Baginda yang merupakan Tuanku Canselor UiTM menganugerahkan ijazah Doktor Falsafah kepada 100 graduan dalam pelbagai bidang dan 14 penerima Anugerah Graduan Terbaik (AGT UiTM 2022) di Dewan Agung Tuanku Canselor, Shah Alam hari ini.Dalam pada itu, Al-Sultan Abdullah turut menzahirkan penghargaan kepada UiTM atas pengalaman manis dan berharga sepanjang baginda menjadi Canselor Universiti itu.


MINDEF wujudkan poliklinik kesihatan khas untuk veteran ATM

KOTA BHARU, 5 Ogos- Kementerian Pertahanan Malaysia (MINDEF) akan mewujudkan poliklinik kesihatan khas bagi veteran Angkatan Tentera Malaysia (ATM) dalam menjaga kebajikan golongan itu dalam aspek kesihatan.Timbalan Menteri Pertahanan, Adly Zahari berkata, penubuhan poliklinik itu akan diutamakan di negeri atau kawasan yang mempunyai kepadatan veteran ATM yang tinggi seperti Kelantan, Kedah dan Perak.“Kita akan bawa cadangan itu tahun ini. Jadi, bergantung kepada Kementerian Kewangan dan MINDEF itu sendiri secara dasarnya, saya fikir ia boleh dimanfaat bukan sahaja untuk veteran, di samping untuk ATM. Tetapi ini khusus untuk veteran angkatan tentera yang saya fikir itu lebih praktikal dengan kemampuan kewangan sedia ada kita. Saya fikir ia dapat kita lakukan dalam tempoh yang singkat," kata Adly kepada pemberita pada sidang media di Majlis Perasmian Persidangan Perwakilan Negeri Persatuan Veteran ATM Negeri Kelantan ke-54 Tahun 2023, di sini.Turut hadir sama, Timbalan Presiden Persatuan Veteran Angkatan Tentera Malaysia (PVATM), Datuk Sazali Ismail dan Yang Dipertua PVATM Negeri Kelantan, Ab Aziz Awang Lah.

(Timbalan Menteri Pertahanan, Adly Zahari berkata ditemui pemberita pada Majlis Perasmian Persidangan PerwakilanNegeri Persatuan Veteran ATM Negeri Kelantan ke-54 Tahun 2023)

Beliau turut mengulas lanjut, perkhidmatan kesihatan termasuk penyediaan bantuan perubatan dan peralatan kesihatan akan diberikan secara percuma sepanjang hayat kepada veteran ATM sebagai penghargaan terhadap pengorbanan mereka kepada negara. Selain daripada menumpukan terhadap aspek kesihatan, MINDEF turut memandang serius berkait kebajikan, perumahan, pendidikan dan pemerkasaan ekonomi veteran. Dalam pada itu, katanya, pihaknya turut berterima kasih kepada Perdana Menteri, Datuk Seri Anwar Ibrahim yang cakna dengan permasalahan veteran selain komited untuk memperkasakan ekonomi golongan terbabit.Antaranya, penekanan terhadap isu skim veteran berpencen dan tidak berpencen selain komited untuk memastikan setiap kementerian menyusun program khusus kepada golongan berkenaan.Media sebelum ini melaporkan, Skim Veteran Angkatan Tentera Malaysia (ATM) berpencen dan tidak berpencen akan dimasukkan dalam agenda mesyuarat pertama Skim Perkhidmatan dan Persaraan, Isnin depan.Datuk Seri Anwar memaklumkan perkara itu tidak pernah dimasukkan dalam kajian semula skim perkhidmatan dan persaraan sebelum ini.


Implementasi pengupayaan dagangan saham pecahan dilaksana sebelum akhir tahun

(Datuk Seri Ahmad Maslan semasa merasmikan Bursa Marketplace Fair 2023 di Johor Bahru)

JOHOR BAHRU, 5 Ogos- Implementasi pengupayaan dagangan saham pecahan yang diumumkan Perdana Menteri, Datuk Seri Anwar Ibrahim pada Jun lalu, dijangka dilaksanakan sebelum penghujung tahun ini.Pelaksanaan inisiatif ini akan memudahkan pelabur runcit untuk mendapatkan akses pembelian saham 'blue chip' lebih mampu milik.Timbalan Menteri Kewangan I, Datuk Seri Ahmad Maslan berkata, usaha ini boleh dirancakkan sekali gus menarik pelabur runcit untuk membeli saham bagi memperhebatkan lagi pasaran modal Malaysia.

(Timbalan Menteri Kewangan I, Datuk Seri Ahmad Maslan/BERNAMA)

"Tidak perlu beli satu lot yang ada 100 unit, mereka boleh beli satu dua unit, tiga empat unit, lima enam unit, mereka boleh beli RM10, RM30, RM40, RM50, tidak semestinya beribu-ribu ringgit. ini satu perkara yang menarik, dahulu kalau beli perlu satu lot, satu lot minimum 100 unit", katanya.Beliau berkata demikian pada sesi sidang media selepas merasmikan Bursa Marketplace Fair 2023 di Pusat Konvensyen Antarabangsa Persada Johor, Johor Bahru.Dalam masa yang sama, inisiatif tersebut dilihat dapat menarik rakyat untuk melabur bagi meningkatkan jumlah pelabur runcit yang kini hanya pada kadar 28 %.


KPWKM komited tingkatkan kesedaran masyarakat berhubung gangguan seksual

KUALA LUMPUR, 5 Ogos- Kementerian Pembangunan Wanita, Keluarga dan Masyarakat (KPWKM) terus komited meningkatkan kesedaran masyarakat berhubung gangguan seksual.Langkah itu diperkasa menerusi aktiviti advokasi antigangguan seksual di seluruh negara.Timbalan Menterinya, Aiman Athirah Sabu berkata isu itu perlu diberi perhatian dan ditangani dengan serius kerana ia boleh mendorong ke arah jenayah seksual sekali gus mengakibatkan kesan negatif kepada mangsa, takut dan trauma yang berpanjangan."Gangguan seksual ini berlaku dalam apa jua keadaan. Jika ada ruang, gangguan ini boleh berlaku. Gangguan ini boleh berlaku dalam lima bentuk iaitu lisan, tulisan, visual, isyarat dan juga fizikal. Ini yang perlu diberi perhatian, khusus kepada mereka yang menjadi mangsa serta masyarakat keseluruhan mesti memberikan perhatian sama ada yang menjadi mangsa ataupun berpotensi menjadi pemangsa," kata Aiman kepada pemberita RTM selepas menjadi tetamu dalam Program Selamat Pagi Malaysia di Angkasapuri, Kota Media. Sementara itu, beliau turut memaklumkan menerusi Program Jerayawara Kasih KPWKM @ Advokasi Antigangguan Seksual telah pun berlangsung di tiga negeri iaitu Pulau Pinang, Selangor dan Sarawak.Sempena bulan kemerdekaan, pihaknya akan mengadakan Program Langkah Kasih Merdeka KPWKM @ Advokasi Antigangguan Seksual 8 Ogos ini, berjalan sepanjang 2KM di sekitar Putrajaya, melibatkan 10 kementerian dan agensi.


PM minta maaf kepada penduduk Taman Medan, Dusun Tua

(Anwar Ibrahim (kanan) dan Sultan Hassanal Bolkiah (kiri) ketika Majlis Makan Malam Menara Berkembar Petronas (KLCC) sempenalawatan negara tiga hari ke Malaysia/FB Anwar Ibrahim)

KUALA LUMPUR, 5 Ogos- Perdana Menteri, Datuk Seri Anwar Ibrahim memohon maaf kerana tidak dapat hadir pada Jelajah Perpaduan Madani di Taman Medan dan Dusun Tua di Selangor, Khamis lalu.Anwar memaklumkan, ketidakhadirannya adalah tidak disengajakan disebabkan beliau perlu menyantun dan meraikan tetamu negara, Sultan Brunei, Sultan Hassanal Bolkiah."Saya ingin memohon maaf kepada warga (penduduk) Taman Medan dan Dusun Tua atas ketidakhadiran saya ke Jelajah Perpaduan Madani di kedua-dua lokasi di kawasan berkenaan Khamis lalu."Hal ini adalah kerana saya perlu menyantuni dan meraikan tetamu negara yakni Sultan Brunei, Sultan Hassanal Bolkiah yang dalam rangka lawatan rasmi selama tiga hari ke Malaysia," katanya menerusi Facebook.Justeru, sebagai ganti kepada acara itu, perdana menteri akan turun padang ke Taman Medan esok, diikuti Ampang dan Hulu Kelang."Insya-Allah, esok, saya akan turun ke Taman Medan pada pukul 9.00 malam, diikuti Ampang (10.00 malam) dan Hulu Kelang (11.00 malam)."Saya ingin mengajak semua pendukung perpaduan untuk hadir bersama dan nyatakan sokongan kepada calon PH-BN (Pakatan Harapan-Barisan Nasional) di Selangor," katanya.

(Anwar Ibrahim dan Sultan Hassanal Bolkiah/FB Anwar Ibrahim)

Berita berkaitan:PM raikan Sultan Hasanal Bolkiah di ibu negaraSultan Brunei berangkat pulang selepas tamat lawatan kerja ke MalaysiaMalaysia, Brunei sepakat tandatangan tiga MoUSultan Brunei mulakan lawatan tiga hari ke Malaysia


Aduan daripada penduduk, 425 PATI berjaya ditahan - JIM

KUALA LUMPUR, 5 Ogos- 425 pendatang asing tanpa izin (PATI) ditahan menerusi satu operasi penguatkuasaan Jabatan Imigresen Malaysia (JIM) di kawasan pangsapuri Taman Bukit Cheras. Pengarah Imigresen Kuala Lumpur, Syamsul Badrin Mohshin memaklumkan operasi dengan kekuatan anggota seramai 80 orang itu bermula kira-kira pukul 1.00 pagi tadi. Jelasnya, operasi itu dilaksana susulan aduan penduduk berhubung kedatangan pendatang asing yang ramai di lokaliti berkenaan. "Dalam operasi ini, seramai lebih kurang 600 orang telah diperiksa dan daripada 600 itu seramai 425 orang telah ditahan. Pecahan adalah terdiri daripada warga Myanmar,Indonesia, Filipina, Pakistan, Bangladesh, Kemboja dan Nepal. PATI paling ramai adalah daripada Bangladesh, seramai 252 orang, diikuti Myanmar seramai 108 orang. Tangkapan ini juga melibatkan 371 orang lelaki dewasa, seorang kanak-kanak lelaki dan 53 wanita dewasa," kata Syamsul Badrin kepada pemberita selepas operasi penguatkuasaan Jabatan Imigresen Malaysia (JIM) di ibu negara.

(Pengarah Imigresen Kuala Lumpur, Syamsul Badrin Mohshin)

Semasa operasi berkenaan, beliau turut memaklumkan terdapat pendatang asing yang bertindak agresif dengan membaling botol kepada pegawai imigresen semasa proses saringan tahanan. Malah, ada yang bertindak melarikan diri, menyorok di dalam tong sampah dan almari, bagaimanapun berjaya diberkas oleh JIM.Kesemua pendatang asing yang ditahan berusia lingkungan lapan hingga 54 tahun dan akan dibawa ke depoh imigresen Bukit Jalil untuk tindakan selanjutnya.


TMJ pimpin jelajah Kembara Mahkota Johor 2023

(Foto FB Sultan Ibrahim Sultan Iskandar)

JOHOR BAHRU, 5 Ogos- Kembara Mahkota Johor 2023 edisi ke-23 membuka tirai hari ini dengan buat pertama kalinya Tunku Mahkota Johor (TMJ), Tunku Ismail Sultan Ibrahim memimpin jelajah itu.Acara pelepasan konvoi bermula di Istana Pasir Pelangi yang disempurnakan Yang Dipertua Jumaah Majlis Diraja Johor, Datuk Dr. Abdul Rahim Ramli.“Jelajah Kembara Mahkota Johor 2023 akan merentasi 10 daerah melibatkan jarak pengembaraan 879 kilometer (km)."Kali terakhir Tunku Ismail bersama adinda baginda memulakan jelajah berkenaan pada tahun 2019 sebelum pandemik COVID-19," menurut kenyataan menerusi Facebook rasmi Sultan Johor, Sultan Ibrahim Sultan Iskandar.Kulim Eco Trail Retreat di Ulu Tiram, di sini menjadi lokasi pertama ketibaan konvoi Keluarga Diraja Johor itu.Berangkat bersama, Isteri Tunku Ismail, Che’ Puan Besar Khaleeda Bustamam, Tunku Temenggong Johor, Tunku Idris Iskandar Sultan Ibrahim, Tunku Panglima Johor, Tunku Abdul Rahman Sultan Ibrahim, Tunku Putera Johor, Tunku Abu Bakar Sultan Ibrahim dan Datuk Dennis Muhammad Abdullah.Tunku Tun Aminah Sultan Ibrahim turut berangkat menyaksikan majlis pelepasan KMJ 2023 di sini.Kembara Mahkota Johor merupakan ilham Sultan Ibrahim pada tahun 2001 sewaktu baginda merupakan Tunku Mahkota Johor yang bertujuan menyelami denyut nadi rakyat jelata.Sejak itu, Kembara Mahkota Johor menjadi acara utama tahunan negeri Johor yang berjaya merapatkan perhubungan Istana Johor di hati rakyat.


Pemangku Raja Perlis promosi 'Perlis - The Undeniable Charm' di Los Angeles

LOS ANGELES, 5 Ogos- Pemangku Raja Perlis, Tuanku Syed Faizuddin Putra Jamalullail berkenan berangkat merasmikan promosi  ‘Perlis - The Undeniable Charm’ sempena Tahun Melawat Perlis 2024-2025 bersama para pemain industri pelancongan bagi pasaran Los Angeles, Amerika Syarikat.Seramai 28 orang wakil daripada kalangan agensi pelancongan, syarikat penerbangan dan media serta pempengaruh media sosial di Los Angeles menghadiri sesi rangkaian industri yang diadakan di 777 Tower, Figueroa Street, Los Angeles, California.Tuanku Syed Faizuddin dalam titahnya menyokong sebarang pelaburan di negeri Perlis oleh para pelabur yang percaya bahawa eko-pelancongan akan menjadi satu tarikan pelancongan di masa hadapan."Antara yang menarik perhatian sempena Tahun Melawat Perlis 2024-2025 adalah destinasi dan produk eko-pelancongan yang ada di Perlis seperti Wang Kelian, Gua Kelam, Bukit Keteri, Tasik Timah Tasoh serta lokasi strategiknya yang berdekatan dengan Langkawi serta Pulau Pinang," titah baginda pada perasmian promosi 'Perlis - The Undeniable Charm'.

Usaha bagi mempromosikan pelancongan yang indah dan unik di negeri Perlis sebagai langkah penting dalam meletakkan negeri itu sebagai destinasi baharu yang mesti dilawati di Malaysia untuk pelancong Amerika Syarikat, terutamanya bagi mereka yang melawat Pulau Pinang dan Pulau Langkawi.Tahun Melawat Perlis 2024-2025 menyasarkan seramai 3.5 juta pelancong dalam dan luar negara mengunjungi Perlis.Sementara itu, Naib Presiden Tourism Malaysia Los Angeles, Akbal Setia memaklumkan Tourism Malaysia merekodkan lebih 7 juta kemasukkan pelancong antarabangsa ke Malaysia pada 2022 dan menyasarkan 16.1 juta pula untuk kemasukkan pelancong antarabangsa yang melibatkan jumlah RM49.2 bilion dalam penerimaan industri pelancongan untuk tahun 2023 ke Malaysia.Program tersebut adalah anjuran Pejabat Tourism Malaysia Los Angeles dengan kerjasama Konsulat Jeneral Malaysia di Los Angeles. Turut berangkat, Raja Puan Muda Perlis, Tuanku Dr. Hajah Lailatul Shahreen Akashah Khalil dan anakanda bongsu baginda iaitu Syed Sirajuddin Areeb Putra Jamalullail.


Tun Mahathir dibenar keluar IJN selepas 4 hari rawatan

KUALA LUMPUR, 5 Ogos- Bekas Perdana Menteri, Tun Dr Mahathir Mohamad dibenarkan keluar dari Institut Jantung Negara (IJN) di sini, semalam.Tun Mahathir, 98, dirawat di pusat kesihatan itu selama empat hari sejak Selasa lalu untuk 'pemerhatian', menurut pembantu rapat beliau kepada AFP."Ya, Tun Mahathir telah keluar dari hospital," katanya tanpa memberikan butiran lanjut.Khamis lalu, seorang lagi pegawai yang rapat dengan beliau memaklumkan bahawa Tun Mahathir sedang dirawat kerana jangkitan.Tun Mahathir mengalami beberapa masalah jantung sejak beberapa tahun kebelakangan ini, termasuk sekurang-kurangnya dua serangan jantung dan telah menjalani sekurang-kurangnya dua pembedahan pintasan jantung.Beliau juga dimasukkan ke hospital pada Disember 2021 dan Januari 2022 selama beberapa hari bagi menjalani pemeriksaan kesihatan. -AFP

(Tun Dr Mahathir Mohamad di IJN menerusi muat naik status di media sosialbeliau pada Khamis lalu)

Berita berkaitan:Dr Mahathir terima rawatan di IJN sejak Selasa


Bendung ajaran Si Hulk, kerajaan adakan kerjasama dengan NGO New Zealand

(Datuk Dr. Mohd Na'im menyampaikan sumbangan berjumlah RM30,000 kepada Rumah Anak Yatim Pertubuhan Kebajikan Islam Mulia di Kajang, Selangor)

KAJANG, 4 Ogos- Jabatan Kemajuan Islam Malaysia (JAKIM) telah bekerjasama dengan salah sebuah badan bukan kerajaan (NGO) di New Zealand bagi membendung ajaran sesat Si Hulk daripada terus menular di negara tersebut.Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata, kerjasama ini adalah sebagai langkah berjaga-jaga untuk mengelakkan umat Islam di New Zealand terjebak dengan ajaran yang menyeleweng aqidah itu."Di pihak kita, dalam kemampuan yang kita boleh buat sekarang ini kita nak pastikan ajaran sesat itu tak disebarkan di New Zealand, tempat mereka berada ketika ini. Jadi apa yang kita buat, kita buat kerjasama dengan NGO di sana yang agak besar dan kita harapkan dengan hubungan kerjasama itu maklumat berkaitan dengan ajaran Si Hulk ini dapat disampaikan kepada orang Islam di sana sebagai satu maklumat untuk mereka ini berjaga-jaga dan tidak terpengaruh dengan ajaran sesat," katanya.Beliau ditemui selepas menyampaikan sumbangan berjumlah RM30,000 kepada Rumah Anak Yatim Pertubuhan Kebajikan Islam Mulia di Kajang, Selangor.Katanya lagi, kumpulan itu telah memohon perlindungan suaka di New Zealand namun ditolak oleh kerajaan negara itu atas sebab penganiayaan terhadap agama.Setakat ini, pihak polis telah mendapatkan khidmat Interpol bagi mengesan lokasi pengasas dan pengikut ajaran tersebut.Berdasarkan laporan media, dianggarkan 150 pengikut ajaran sesat Si Hulk kini berada di New Zealand bersama-sama dengan ketua ajaran itu, Suhaini Muhammad.

(Foto Fail: Ketua ajaran Si Hulk, Suhaini Muhammad)


Permohonan kes Muhyiddin dibicarakan bersama 19 September depan

KUALA LUMPUR, 4 Ogos- Pada 19 September ini ditetapkan untuk mendengar permohonan pendakwaan agar tujuh pertuduhan yang dihadapi bekas Perdana Menteri, Tan Sri Muhyiddin Yassin dibicarakan secara bersama.Ia melibatkan empat pertuduhan menggunakan kedudukan untuk suapan dan tiga pertuduhan menerima wang hasil aktiviti haram.Hakim Mahkamah Sesyen, Azura Alwi turut menetapkan kedua-dua pihak memfailkan penghujahan bertulis 8 September ini dan pihak-pihak membalasnya pada 15 September.Timbalan Pendakwa Raya, Ahmad Akram Gharib memberitahu, kedua-dua pihak selesai memfailkan dokumen masing-masing.Sementara itu, peguam bela, Datuk Hisyam Teh Poh Teik memohon Muhyiddin dikecualikan hadir pada prosiding pendengaran itu, namun Azura memutuskan tertuduh perlu hadir pada tarikh berkenaan.Pada 10 Mac lalu, Muhyiddin didakwa di Mahkamah Sesyen dengan enam pertuduhan iaitu empat tuduhan menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.Pada 13 Mac pula, dia didakwa atas satu pertuduhan menerima wang hasil aktiviti haram berjumlah RM5 juta di Petaling Jaya.


Felda kekal di bawah JPM hingga semua masalah selesai- Anwar

(FOTO FB Felda Plantation Management Sdn. Bhd)

SIK, 4 Ogos- Felda akan terus berada di bawah Jabatan Perdana Menteri (JPM) hingga semua masalah pokok berkaitan agensi itu dan peneroka selesai.Perdana Menteri, Datuk Seri Anwar Ibrahim menegaskan beliau sendiri akan memantau Felda dan akan menyerahkan agensi itu kepada kementerian lain selepas semua masalah, termasuk yang dihadapi peneroka, diselesaikan."Felda ini jasa Almarhum Tun Abdul Razak, saya nak tegaskan disini, setakat ini sebagai Perdana Menteri, Felda di bawah saya. Orang tanya 'pasaipa' tak bagi kepada orang lain, 'dak'..saya tahu masalah Felda, saya nak selesaikan beberapa masalah pokok Felda, kalau dah selesai saya akan bagi ,serah kepada menteri lain jaga. “La ni Felda di bawah Perdana Menteri, sebabnya kerana masalah banyak dan saya tak mahu ambil sikit-sikit untuk selesaikan," katanya.

(Anwar ketika berucap merasmikan Karnival Segalanya Felda di Felda Teloi Timur, Sik, Kedah)

Beliau akan memberi mandat penuh kepada Pengerusi Felda, Datuk Seri Ahmad Shabery Cheek kerana beliau mempunyai keupayaan untuk menyelesaikan masalah yang berlaku melibatkan agensi itu.“… dan saya beritahu dia, saya kata jalan saja, kalau ada masalah bagitahu saya dan insya-Allah, saya akan cuba bawa perubahan sedaya upaya,” katanya ketika berucap merasmikan Karnival Segalanya Felda di Felda Teloi Timur di sini, petang tadi.


Sasar 6,400 lokasi Program Jualan Rahmah - Fuziah

KOTA BHARU, 4 Ogos - Kementerian Perdagangan Dalam Negeri dan Kos Sara Hidup (KPDN) menyasarkan sebanyak 6,400 lokasi Program Jualan Rahmah di seluruh negara hingga hujung tahun ini.Timbalan Menterinya, Fuziah Salleh berkata ia melibatkan 640 Dewan Undangan Negeri (DUN) di seluruh negara dengan kekerapan dua kali setiap DUN.Beliau berkata, program itu dilakukan susulan pengumuman Perdana Menteri, Datuk Seri Anwar Ibrahim yang meluluskan peruntukan tambahan sebanyak RM50 juta baru-baru ini.Katanya, dengan peruntukan itu ia menunjukkan keprihatinan Perdana Menteri dalam meringankan kos sara hidup rakyat.Menurutnya lagi, sejak Program Jualan Rahmah mula diperkenalkan pada awal Januari lalu, sebanyak 1,193 lokasi terlibat dengan Jualan Rahmah di seluruh negara hingga hari ini."Jadi 640 DUN seluruh negara sasarannya 6,400 dua kali setahun, Insya-Allah kita cari 6,400 lokasi seluruh negara hingga hujung tahun," kata Fuziah, di sini.

(Timbalan Perdagangan Dalam Negeri dan Kos Sara Hidup, Fuziah Sallehbercakap dalam sidang media selepas merasmikan Karnival Rahmah Peringkat Kelantandi Pasaraya Mydin Tunjong, Kota Bharu)

Terdahulu Fuziah turut menyampaikan Bakul Rahmah yang terdiri daripada barangan keperluan asas kepada penerima kumpulan B40.


Perak ambil langkah kawalan, 45 murid dijangkiti HFMD

(EXCO Pendidikan, Pengajian Tinggi, Belia dan Sukan Perak, Khairudin Abu Hanipah/ BERNAMA)

IPOH, 4 Ogos- Perak mengambil langkah berjaga-jaga susulan pengesanan penyakit tangan, kaki dan mulut (HFMD) di beberapa daerah di negeri berkenaan.EXCO Pendidikan, Pengajian Tinggi, Belia dan Sukan negeri, Khairudin Abu Hanipah seramai 45 murid daripada sembilan sekolah rendah di negeri itu dilaporkan dijangkiti HFMD sejak bulan lalu.Jelas beliau, beberapa kelas pra sekolah dan sekolah rendah diarah tutup oleh Pejabat Kesihatan Daerah selama sepuluh hari bagi membendung penularan penyakit tersebut."Ianya bukan melibatkan bilangan yang agak ramai cuma HFMD ini dia adalah satu penyakit yang berjangkit yang perlu dibuat kawalan lebih awal. Mungkin pihak sekolah perlu memastikan pelajar yang ada di sekolah ini memang tidak ada gejala-gejala HFMD itu kerana kalau ada ia akan mudah berjangkit kerana ia adalah virus jenis yang mudah merebak," katanya.Beliau bercakap kepada pemberita selepas merasmikan Pesta Buku Perak 2023 di Ipoh Perak.Tambah beliau, daerah Kinta Selatan merekodkan kes terbanyak dengan 18 kes diikuti Kinta Utara (9), Kerian (8), Muallim (6) serta Larut Matang dan Selama pula empat kes.Ujarnya, penularan HFMD di negeri itu belum berada di tahap yang membimbangkan dan pihak sekolah telah mengambil langkah kawalan sewajarnya supaya ia tidak berleluasa.

Dalam perkembangan lain, Jabatan Pendidikan Negeri (JPN) Perak masih menunggu hasil siasatan polis sebelum mengambil tindakan terhadap pelajar sebuah sekolah menengah di Gunung Rapat yang terlibat dalam kes buli, bulan lepas.Khairudin berkata sekiranya terdapat perkara menyalahi undang-undang dalam kes berkenaan, tindakan berlandaskan prosedur operasi standard (SOP) Kementerian Pendidikan Malaysia (KPM) akan diambil terhadap pelajar terbabit.Katanya ketika ini kedua-dua mereka iaitu pelajar Tingkatan Tiga yang mengalami kecederaan akibat dibuli seorang lagi pelajar Tingkatan Lima sekolah itu dibenarkan bersekolah seperti biasa.Pada 26 Julai lalu, Khairudin dilaporkan pelajar lelaki terlibat merupakan atlet sepak takraw dibuli dengan mangsa ditendang dan dipijak oleh seorang pelajar senior.Ketua Polis Daerah Ipoh ACP Yahaya Hassan dilapor berkata pihaknya menerima laporan daripada ibu mangsa pada 24 Julai lalu dan kes disiasat di bawah Seksyen 323 Kanun Keseksaan dan kertas siasatan akan dilengkapkan sebelum dirujuk kepada Timbalan Pendakwa Raya.


Polis tahan tiga lelaki tempatan terlibat sindiket penipuan dalam talian

GEORGE TOWN, 4 Ogos - Tiga lelaki tempatan ditahan dalam serbuan di dua kondominium mewah dekat Jalan Sultan Azlan Shah dan Persiaran Gurney, Selasa lalu.Kesemua mereka dipercayai terlibat dalam satu sindiket penipuan dalam talian yang berpangkalan di luar negara.Ketua Polis Daerah Timur Laut, Asisten Komisioner (ACP) Soffian Santong berkata kesemua suspek yang berusia 26 tahun itu disyaki menerima arahan daripada 'dalang' sindiket dan arahan diberikan menerusi aplikasi Telegram dan dipercayai aktif sejak enam bulan lalu.Menurut beliau, mereka berperanan mengumpul kad-kad ATM milik keldai akaun bagi tujuan pemindahan wang hasil dari kegiatan haram itu. Menerusinya, suspek menerima bayaran upah antara RM2,500 hingga RM6,000 sebulan termasuk komisen 0.3 peratus untuk setiap transaksi yang dilakukan."Hasil siasatan awal mengesyaki suspek merupakan orang tengah ada dalang, bukan berada di negara ini akan menghubungi untuk hantar bungkusan kepada mereka. Dan dalam bungkusan ini akan disertakan kad-kad ATM. Jadi suspek dalang ini akan arah ketiga-tiga ini ditangkap untuk menyediakan perbankan dalam talian," kata Soffian.Antara penipuan yang dijalankan membabitkan tawaran kerja, perkhidmatan seks dan pelaburan tidak wujud. Dalam serbuan itu, polis berjaya merampas 24 buah telefon bimbit, 35 keping kad ATM pelbagai bank, 40 keping kad prabayar pelbagai syarikat telekomunikasi, dua unit komputer riba, lima kad pengenalan disyaki palsu, 10 unit 'secure sign token' dan slip transaksi deposit bank tempatan.Kesemua kini direman empat hari bagi membantu siasatan.Kes disiasat bawah Seksyen 420 dan Seksyen 120(b) Kanun Keseksaan serta Peraturan-Peraturan Pendaftaran Negara 1990(pindaan 2007).

(Ketua Polis Daerah Timur Laut, ACP Soffian Santong bercakapdalam sidang media  di Ibu Pejabat Polis Daerah (IPD) Timur Laut)


Jangan ambil rasuah, sentiasa jaga integriti - Tengku Hassanal

(Foto Fail: Pemangku Raja Pahang, Tengku Hassanal Ibrahim Alam Shah/ BERNAMA)

PEKAN, 4 Ogos- Pemangku Raja Pahang, Tengku Hassanal Ibrahim Alam Shah memohon agensi penguatkuasaan di Pahang bertindak tegas dalam usaha memastikan alam sekitar, flora dan dan fauna di Pahang sentiasa terjaga.Malah, baginda bertitah agensi terlibat perlu menjalankan penguatkuasaan dengan bersungguh- sungguh dan dilarang mengambil rasuah serta sentiasa menjaga integriti."Saya ada bersama anda, jangan risau. Jangan ambil rasuah dan sentiasa jaga integriti, jika ada yang jual nama sembahkan kepada saya. Tiada yang kebal daripada undang-undang, yang salah tetap salah, tidak kira kerabat, orang politik mahupun rakyat. "Kepada semua ahli kerabat, segala projek berbentuk usaha sama dengan kerabat negeri lain mesti mendapat perkenan saya terlebih dahulu...begitu juga kepada semua ahli politik, projek pembangunan perlu disembah maklum dan mohon perkenan daripada saya," titah baginda. Selain itu, Tengku Hassanal bertitah Kerajaan Persekutuan perlu mendapatkan kelulusan daripada Kerajaan Negeri Pahang terlebih dahulu berhubung sebarang projek pembangunan. "Kepada Jabatan Alam Sekitar pula, saya mahu laporan Penilaian Kesan Kepada Alam Sekeliling (EIA) disembah maklum terlebih dahulu sebelum sebarang keputusan dibuat. Kesemua isu dan projek yang disembah maklum akan saya sembahkan ke sisi ayahanda (Al-Sultan Abdullah) untuk mendapat perkenan," titah baginda. "Saya mahu prosedur ini terus dilaksanakan walaupun ketika saya menjadi Tengku Mahkota semula agar semua pembangunan yang dirancang akan memberikan manfaat yang terbaik kepada rakyat dan alam sekitar kekal lestari," titah baginda. Tengku Hassanal bertitah demikian semasa menyampaikan Titah Diraja pada Istiadat Pengurnian Darjah Kebesaran dan Pingat Negeri Pahang bersempena Memuliakan Ulang Tahun Hari Keputeraan Yang Ke - 64 Sultan Pahang di Istana Abu Bakar, di sini hari ini. Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mencemar duli berangkat ke majlis santapan yang berlangsung selepas istiadat pengurniaan.

(Tengku Hassanal pada Istiadat Pengurnian Darjah Kebesaran dan Pingat Negeri Pahang di Istana Abu Bakar, Pekan hari ini)

Pada istiadat itu, seramai 104 individu menerima darjah kebesaran dan pingat Pahang.Mendahului senarai ialah Pengerusi FOMEMA Sdn Bhd, Tengku Abu Bakar Ahmad Al-Marhum Tengku Arif Bendahara Tengku Abdullah yang menerima darjah Sri Sultan Ahmad Shah Pahang (SSAP) yang membawa gelaran Datuk Seri, bersama-sama Jurulatih Eksekutif, Fasilitator dan Pelatih Pengurusan, Datuk Rizdwan Abdullah @ Chander Naidu.Antara lain yang menerima pingat dan gelaran sama adalah  Setiausaha Kerajaan Pahang, Datuk Zulkifli Yaacob, Timbalan Ketua Polis Negara, Datuk Seri Ayob Khan Mydin Pitchay dan Ketua Pengarah Lembaga Hasil Dalam Negeri (LHDN), Datuk Dr Mohd Nizom Sairi.


KPM ambil inisiatif tarik minat pelajar dalam Sains dan Matematik

PORT DICKSON, 4 Ogos - Kementerian Pendidikan (KPM) menerusi inisiatif merentas sempadan kementerian terus berusaha menangani isu kurang minat pelajar dalam mata pelajaran Sains dan Matematik.Menurut Menteri Pendidikan, Fadhlina Sidek Kementerian Sains dan Teknologi dan Inovasi (Mosti) bersama-sama KPM telah memberikan komitmen baik dalam mengangkat kembali bidang Sains, Teknologi, Kejuruteraan dan Matematik (STEM)."Kita ambil itu sebagai satu cabaran untuk KPM dan sebenarnya kita telah pun gunakan pelan hala tuju STEM untuk KPM dan kita buat beberapa intervensi dan juga inisiatif khususnya dengan Mosti juga."Jadi Insya-Allah dari semasa ke semasa saya ingat hala tuju ini kita akan tubuhkan perlu banyakkan lagi penglibatan daripada input komuniti dan juga cara daripada ibu bapa khususnya untuk mendorong anak-anak dan STEM juga," kata Fadhlina, ketika ditemui media pada Program Pelancaran Gotong Royong Madani Peringkat Negeri Sembilan serta Sambutan Jubli Intan Hari Ulang Tahun Briged Pertama Infantri Malaysia di Sekolah Kebangsaan (SK) Si Rusa, di sini.

(Menteri Pendidikan, Fadhlina Sidek mengulas kenyataan Perdana Menteriyang menggesa KPM dan Mosti untuk mencari pendekatan baharubagi menarik minat pelajar terhadap mata pelajaran Sains dan Matematik./FOTO BERNAMA)


Taman Tema Dinosaur bakal dibina di Ipoh

IPOH, 4 Ogos - Perak bakal mempunyai Taman Tema Dinosaur menjelang Ogos tahun hadapan.  Pembinaan yang melibatkan kos sebanyak RM7 juta itu, akan dibangunkan di Taman Rekreasi Gunung Lang, di sini.Datuk Bandar Ipoh, Datuk Rumaizi Baharin berkata kewujudan Taman Tema dinosaur itu dijangka dapat merancakkan lagi sektor pelancongan sempena Tahun Melawat Perak (TMP) 2024. "Pembinaan aman Tema Dinosaur di Gunung Lang ini meliputi dua fasa, fasa pertama akan dimulakan sebaik sahaja semua pelan pelan diluluskan dan kawasan lebih kurang enam ekar ini akan terdapat, yang pertamanya 30 statik atau 'animatronic dinosaur' dan, yang kedua 'learning center' lebih kurang 2,500 kaki persegi dan boleh menampung 100 orang pada satu-satu masa dan memberi maklumat dan pengetahuan berkenaan dengan paleontologi dan berkaitan dengan dinosaur," kata Rumaizi, di sini.

(Datuk Bandar Ipoh, Datuk Rumaizi Baharin ditemui media padaMajlis Menandatangani Memorandum Persefahaman (MoU)bersama Syarikat PEBEC Berhad, di Majlis Bandaraya Ipoh (MBI))

Taman Dinosaur akan dibina di atas kawasan seluas enam ekar dan merupakan yang pertama terletak dalam kawasan Geopark Lembah Kinta. Sebanyak enam Taman Dinosaur telah beroperasi di negara, antaranya di Pusat Sains Negara, Kuala Lumpur, Zoo Teruntum, Kuantan dan Jurassic Land, Tuaran, Sabah.


Semua pihak perlu berhati-hati, jangan sentuh hal berkaitan 3R - Fahmi

KUALA LUMPUR, 4 Ogos - Orang ramai diingatkan untuk berhati-hati dan tidak memainkan isu kaum, agama dan insititusi raja (3R), terutama di platform media sosial, sepanjang tempoh berkempen Pilihan Raya Negeri (PRN).Menteri Komunikasi dan Digital Fahmi Fadzil berkata perkara itu penting, kerana ia boleh menggugat perpaduan yang telah lama terjalin dan dipupuk sejak awal kemerdekaan dan penubuhan Malaysia.Katanya, pemantauan akan terus dilaksanakan bagi mengelakkan salah laku dan pelanggaran undang-undang untuk memelihara keharmonian negara. Tindakan tegas akan diambil terhadap individu yang didapati melakukan kesalahan tersebut. "Kita ada terima aduan dari semasa ke semasa yang agak membimbangkan, aspek 3R itu bagi saya isu agama dan perkauman dan seperti yang telah saya ulas sebelum ini Bukit Aman, Polis Diraja Malaysia (PDRM) ada unit pemantauan dan sekiranya ada keperluan untuk memanggil mana-mana pihak maka ia akan dilakukan dengan segera. "Di pihak Suruhanjaya Komunikasi dan Multimedia Malaysia (MCMC) juga ada unit pemantauan yang akan bekerjasama dengan rapat dan telah ditambah kekuatannya dan saya percaya dua unit ini akan buat pemantauan dan tindakan tegas sekiranya perlu," kata Fahmi, di sini.

(Menteri Komunikasi dan Digital Fahmi Fadzil ditemui media padaMajlis Pelancaran Hari Kebangsaa, Hari Malaysia dan Kembara Merdeka Jalur Gemilang(KMJG) 2023)

Suruhanjaya Pilihan Raya (SPR) telah menetapkan 12 Ogos sebagai hari pengundian PRN enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu, manakala pengundian awal pada 8 Ogos.Ketika ditemui pemberita, Fahmi yang juga jurucakap Kerajaan Perpaduan berkata setakat ini, media sosial terutama TikTok, belum mempunyai sistem ‘social media listening tool’ yang boleh meneliti dan memantau kandungan tertentu, seperti 3R.Justeru, beliau berkata pemantauan kandungan ketika ini lebih bersifat manual, bagi mencari ciri-ciri kandungan tertentu.


INSAN Takaful manfaatkan tiga juta rakyat Selangor beragama Islam

(Datuk Seri Amirudin (dua dari kiri) melancarkan Skim Insan Takaful di Pusat Konvensyen Bangi ,hari ini)

BANGI, 4 Ogos- Seramai tiga juta rakyat Selangor yang beragama Islam akan menerima manfaat menerusi program Insurans Am Selangor (INSAN Takaful) yang dilancarkan hari ini.Ia merupakan kesinambungan daripada Program Insan Konversional tahun lalu yang menawarkan perlindungan insurans kemalangan diri berkumpulan secara percuma.Menurut Menteri Besar Selangor, Datuk Seri Amirudin Shari, skim ini telah ditambah baik dengan menitikberatkan elemen patuh syariah di mana premium insurans akan ditanggung sepenuhnya oleh kerajaan negeri dan Menteri Besar Selangor Pemerbadanan (MBI)."Program ini lahir setelah kita melihat pengalaman COVID-19 jadi apabila melihat ramai rakyat kita tidak dilindungi kehidupan mereka dan keluarga terancam selepas episod kematian yang tidak dijangkakan. Jadi sebagai langkah yang lebih agresif dan proaktif, kerajaan melindungi paling tidak kalau ada kemalangan atau pun kematian yang diakibatkan kemalangan jalan raya terutamanya keluarga paling tidak akan dilindungi menerusi inisiatif yang dicipta dan diusaha oleh pihak kerajaan," katanya.

(Menteri Besar Selangor, Datuk Seri Amirudin Shari)

Beliau berkata demikian selepas melancarkan Skim Insan Takaful di Pusat Konvensyen Bangi, di sini hari ini.Tambah Amirudin, skim itu turut memberi perlindungan sehingga RM10,000 untuk kematian dan hilang keupayaan kekal disebabkan kemalangan.Manakala tambahan RM1,000 juga diberikan bagi kes tuntutan yang melibatkan kematian bagi tujuan pengebumian.Sebanyak tiga juta pelan perlindungan disediakan melalui skim ini yang mempunyai nilai perlindungan sebanyak RM30 bilion dengan kos RM9.54 juta.Skim Insan Takaful juga ditambah baik dari segi tambahan perlindungan sebanyak RM20,000 bagi kemalangan di luar negara serta tuntutan RM50 sehari sehingga 30 hari bagi kemasukan wad sama ada hospital kerajaan atau swasta akibat kemalangan.Bagi rakyat Selangor beragama Islam yang sebelum ini telah berdaftar dan dilindungi polisi konversional akan dilindungi secara automatik ke polisi takaful selepas tamat tempoh perlindungan.Pendaftaran baharu INSAN Takaful boleh dilakukan bermula hari ini manakala tempoh perlindungan selama 12 bulan dari tarikh pendaftaran dan pengaktifan polisi.


Lebih 17,000 pegawai, anggota dan pasangan Tentera Darat terlibat undi awal

KOK LANAS, 4 Ogos- Tentera Darat telah membuat persiapan awal mengatur pegawai dan anggotanya bagi membantu pihak berkuasa awam melancarkan proses pengundian awal Pilihan Raya Umum Dewan Undangan Negeri ke-15 (PRU DUN ke-15) pada 8 Ogos ini.Panglima Medan Barat Tentera Darat, Leftenan Jeneral Datuk Tengku Muhammad Fauzi Tengku Ibrahim berkata perkara itu telah diselaraskan oleh setiap kepimpinan briged dan mereka juga telah berhubung dengan pihak polis sekiranya khidmat pasukan itu diperlukan."Penugasan tersebut melibatkan 27 kawasan Dewan Undangan Negeri (DUN) di empat buah negeri iaitu masing-masing enam di Kelantan dan Kedah, lapan di Terengganu dan tujuh di Pulau Pinang," katanya kepada pemberita selepas menyempurnakan Penutup Eksesais Keris Strike Siri 28/2023 di Kem Desa Pahlawan di sini.Dalam perkembangan sama, Tengku Muhammad Fauzi berkata lebih 17,000 pegawai, anggota dan pasangan Tentera Darat dijangka akan mengundi pada hari pengundian awal Selasa ini.Beliau berharap seluruh anggota mampu melunaskan tanggungjawab mereka sebagai warganegara untuk memilih kerajaan yang terbaik.Lebih 3,000 pegawai dan anggota Tentera Darat serta 414 anggota 'United States Army Pacific Command' (USARPAC) menyertai siri latihan yang berlangsung selama tiga minggu sejak 17 Julai lalu.Pelaksanaan eksesais kali ini diadakan dengan skala yang lebih besar berbanding sebelum ini bertujuan meningkatkan tahap pengetahuan anggota dalam fasa peperangan konvensional di samping perkongsian idea dan pengalaman.


KKM terima 1,843 rayuan pegawai perubatan

PUTRAJAYA, 4 Ogos - Sebanyak 1,843 rayuan daripada pegawai perubatan untuk kekal di penempatan sedia ada mahupun bertukar ke penempatan lain diterima. Ini susulan urusan penempatan bagi pelantikan tetap yang dibuat pada 9 hingga 24 Jun lepas, Ketua Pengarah Kesihatan Datuk Dr Muhammad Radzi Abu Hassan dalam kenyataan berkata, mesyuarat Jawatankuasa Rayuan telah bersidang sebanyak dua kali bagi mempertimbangkan rayuan pegawai.Jawatankuasa itu dianggotai wakil Bahagian Perkembangan Perubatan, Bahagian Pembangunan Kesihatan Keluarga dan Bahagian Perkembangan Kesihatan Awam manakala Bahagian Sumber Manusia pula sebagai urus setia.

(Ketua Pengarah Kesihatan Datuk Dr Muhammad Radzi Abu Hassan/ FOTO BERNAMA)

"Setelah diteliti justifikasi yang dikemukakan, mengambil kira kesinambungan perkhidmatan secara menyeluruh dan faktor kekosongan jawatan, rayuan yang mempunyai asas kukuh telah diluluskan dan keputusan rayuan telah dimaklumkan kepada pegawai," katanya.Dr Muhammad Radzi berkata KKM menghargai semua pegawai perubatan, pegawai pergigian serta pegawai farmasi yang telah melaporkan diri ke tempat bertugas baharu pada 31 Julai lepas kerana mendahulukan kepentingan perkhidmatan."Melalui penempatan baharu ini, pegawai akan memperoleh lebih pendedahan mengenai sistem kesihatan serta berupaya membangunkan kapasiti diri dan pengalaman itu akan menjadikan pegawai lebih matang, empati dan berdaya tahan dalam mengharungi kerjaya sebagai penjawat awam," katanya.KKM sentiasa mengambil kira maklum balas berkaitan urusan penempatan dan pertukaran serta perkara tersebut akan dikendalikan berdasarkan struktur jawatankuasa yang ditubuhkan.Dr Muhammad Radzi berkata pelantikan pegawai perubatan kontrak ke jawatan tetap telah dilaksanakan secara besar-besaran pada 2022 dan diteruskan tahun ini dengan penawaran pelantikan tetap berdasarkan 4,263 kekosongan jawatan tetap di fasiliti kesihatan seluruh negara terutama di Sabah, Sarawak, Johor dan Pahang.


Bulan Kebangsaan: Kandungan patriotik di media sosial perlu dirancakkan- Fahmi

(Menteri Komunikasi dan Digital, Fahmi Fadzil)

KUALA LUMPUR, 4 Ogos- Kandungan berbentuk patriotik perlu dirancakkan menerusi semua platform media sosial bersempena meraikan Bulan Kebangsaan.Menteri Komunikasi dan Digital, Fahmi Fadzil berpandangan ketika ini penghasilan kandungan berunsur patriotisme di platform media sosial dilihat berkurangan."Perkara ini dalam kalangan generasi muda perlu kita rancakkan. Di pihak kementerian, kita akan berhubung dengan beberapa pempengaruh untuk mereka mengambil peluang menyatakan rasa cinta kepada negara dan menjadi ikutan ramai anak muda lain yang menggunakan aplikasi media sosial," katanya.Fahmi berkata demikian selepas merasmikan Majlis Kembara Merdeka Jalur Gemilang dan Pelancaran Hari Kebangsaan Hari Malaysia 2023 Wilayah Persekutuan Kuala Lumpur dan Putrajaya di ibu negara.Terdahulu, Fahmi dalam ucapan perasmiannya berkata rakyat Malaysia sememangnya mempunyai jati diri yang tinggi dan penghayatan semangat patriotisme yang mendalam.Beliau berkata saban tahun pelbagai idea kreatif dizahirkan masyarakat dalam meluahkan rasa cinta terhadap negara, serta dikongsi menerusi pelbagai platform terutamanya media sosial.Sehubungan itu, beliau mengalu-alukan orang ramai untuk menyertai pelbagai program yang dianjurkan sepanjang Bulan Kebangsaan dan maklumat lanjut boleh dilayari menerusi Portal Merdeka360 iaitu www.merdeka360.my atau Facebook, Instagram dan Twitter @Merdeka360.

(Fahmi pada Majlis Kembara Merdeka Jalur Gemilang dan Pelancaran Hari Kebangsaan Hari Malaysia 2023 Wilayah Persekutuan Kuala Lumpur dan Putrajaya di ibu negara.

Dalam perkembangan lain mengenai pemerkasaan Bahasa Melayu Fahmi berkata ia perlu dilaksana seiring dengan perkembangan sektor ekonomi digital.Justeru katanya kerjasama kementerian bersama jabatan dan agensi kerajaan dilihat mampu merealisasikan hasrat itu."Bagi pihak KKD, saya lihat ada peluang untuk libatkan Dewan Bahasa dan Pustaka (DBP) bersama Jabatan Penyiaran khususnya RTM untuk meluaskan dan merakyatkan beberapa terma atau frasa yang kurang kita kenali terutama dalam bidang teknologi. Bagi kami, sektor ekonomi digital memainkan peranan penting dalam pertumbuhan ekonomi terutama dalam tempoh 10 tahun ke depan. Maka perlu ada usaha untuk memperkasakan penggunaan Bahasa Melayu sebagai bahasa kebangsaan seiring pertumbuhan bagi sektor ekonomi digital," jelasnya.


Projek HSR: Anthony Loke dijangka bertemu pihak Singapura

KUALA LUMPUR, 4 Ogos- Perdana Menteri, Datuk Seri Anwar Ibrahim meminta syarikat-syarikat gergasi supaya melatih pelajar daripada Pendidikan dan Latihan Teknikal dan Vokasional (TVET) bagi mewujudkan pekerja yang mempunyai kemahiran yang tinggi.Menurut Anwar, beliau menyeru tenaga pengajar TVET turut diberikan latihan kemahiran supaya dapat meningkatkan sistem pengajaran yang lebih berkualiti."Pengarahnya telah meminta syarikat-syarikat besar supaya mengambil alih, umpanya PROTON mengambil alih TVET, sebahagiannnya agar latihan tersebut memenuhi keperluan PROTON dan Geely."PETRONAS mengambil alih di Batu Rakit dan Pengerang agar memenuhi keperluan Aramco dan syarikat-syarikat lain. Itu beberapa langkah awal," katanya kepada media selepas merasmikan Sidang Kemuncak Tahun Pengkomersialan Malaysia 2023.Tambah beliau lagi, beberapa kemudahan pengajaran TVET akan diberikan peruntukan tambahan dalam memudahkan proses pengajaran.Sementara itu, Majlis Mesyuarat Presiden Pakatan Harapan (PH) akan mengadakan mesyuarat dalam masa terdekat dalam memilih calon yang akan bertanding di kerusi Parlimen Pulai dan Dewan Undangan Negeri (DUN) Simpang Jeram.Sebelum ini, kedua-dua kerusi tersebut adalah milik AMANAH dan pernah disandang oleh bekas Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub, yang juga timbalan presiden parti tersebut.Semalam, Suruhanjaya Pilihan Raya (SPR) menetapkan Pilihan Raya Kecil (PRK) Parlimen Pulai dan DUN Simpang Jeram pada 9 September depan manakala penamaan calon pada 26 Ogos.Penyandangnya, Allahyarham Salahuddin meninggal dunia pada 23 Julai lalu akibat pendarahan otak.Dalam pada itu, Anwar berkata Menteri Pengangkutan, Anthony Loke dijangka akan mengadakan pertemuan dengan pihak Singapura berhubung cadangan baharu berhubung projek Kereta Api Berkelajuan Tinggi (HSR) Kuala Lumpur-Singapura.Namun, pertemuan tersebut hanya boleh diadakan selepas keputusan awal peringkat kerajaan.Sebelum ini dilaporkan kerajaan Singapura bersedia untuk mengadakan perbincangan bersama Malaysia berhubung pelaksanaan semula projek HSR.Dalam satu kenyataan oleh Pengerusi Pengerusi MyHSR Corp, Datuk Seri Fauzi Abdul Rahman turut memaklumkan pelaksanaan semula projek tersebut tidak akan membabitkan kos kerajaan sebaliknya dibiayai pihak swasta sepenuhnya.


Menghadap Sultan Kedah, hanya kunjungan hormat, tidak bincang soal REE

(Perdana Menteri merasmikan Majlis Sidang Kemuncak Tahunan Pengkomersialan Malaysia 2023/BERNAMA)

KUALA LUMPUR, 4 Ogos- Perdana Menteri Datuk Seri Anwar Ibrahim mengesahkan beliau bersama ahli perniagaan dari Indonesia menghadap Sultan Kedah Sultan Al-Aminul Karim Sultan Sallehuddin Sultan Badlishah hanyalah kunjungan hormat kepada Sultan Kedah.Beliau berkata pertemuan itu tiada kaitan dengan urusan permohonan untuk mengusahakan aktiviti unsur nadir bumi (REE) di negeri tersebut seperti yang didakwa Menteri Besar Kedah Datuk Seri Muhammad Sanusi Md Nor.

(Perdana Menteri Datuk Seri Anwar Ibrahim/BERNAMA)

"Isu dia curi nadir bumi, isu dia ... jangan alihkan. Mengadap Tuanku itu, jadual Kebawah Duli Yang Maha Mulia (KDYMM) Sultan Kedah. Jadi, saya tiada mahu kaitkan."Itu pertemuan Sultan Kedah dan majlis itu majlis dengan Sultan Kedah. Ia tidak berbangkit soal unsur nadir bumi. Isunya, kalau memohon pun, itu bukan kepada Sultan Kedah."Sultan Kedah panggil saya, ada hal-hal lain termasuk ziarah makam, itu soal lain ya. Tetapi yang saya nak sebutkan di sini, isu REE ini jangan dialih, iaitu curi nadir bumi, memberi kelulusan kepada syarikat cina tanpa kebenaran. Maknanya, itu isunya.Beliau menjelaskan kepada media selepas merasmikan Sidang Kemuncak Tahun Pengkomersialan Malaysia di ibu negara.Dakwaan tersebut turut disangkal oleh Menteri Dalam Negeri, Datuk Seri Saifuddin Nasution Ismail sebelum ini dan memaklumkan ahli perniagaan yang dikenali sebagai Reza Chalid itu hanya sekadar menemani Datuk Seri Anwar untuk menghadap Sultan Kedah.


Yang di-Pertuan Agong berkenan sempurna Majlis Pelepasan Kontinjen ke Ekspedisi Simulasi Menyelamat

KUANTAN, 4 Ogos - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli menyempurnakan Majlis Pelepasan Kontinjen ke Ekspedisi Simulasi Menyelamat di Altitud Tinggi @ Mardi Himal, hari ini.Majlis itu juga sempena memuliakan Ulang Tahun Hari Keputeraan baginda yang ke-64.Keberangkatan baginda tiba diiringi Raja Permaisuri Agong, Tunku Azizah Aminah Maimunah Iskandariah di Dataran Majlis Bandaraya Kuantan.Seri Paduka Baginda ketika bertitah menzahirkan rasa terima kasih kepada penganjur khususnya Jabatan Bomba dan Penyelamat Malaysia (JBPM) kerana kesungguhan mengadakan ekspedisi mencabar itu.Baginda bertitah, pengalaman yang diperoleh daripada misi tersebut boleh dibukukan untuk dijadikan rujukan."Dan saya harap pengalaman ini akan dibukukan, akan dipraktikkan supaya kita jadikan misi ini,.misi pengajaran, mengajar kita bawa balik dan kita praktik, kita boleh beri pengajaran kepada semua pendaki-pendaki akan datang. Mungkin dalam itu juga boleh jadi kumpulan penyelamat mewakili negara, pergi ke negara-negara lain untuk membantu mereka yang bermasalah di bukit-bukit yang tinggi dan saya percaya ini akan mengharumkan nama negara kita dan apabila kita dapat wujud satu kumpulan penyelamat daripada JBPM yang terkenal di rantau ini dan di dunia ini," titah Al-Sultan Abdullah.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitahagar peserta mengamalkan Konsep 'buddy system” agar dapatmemastikan keselamatan dan taraf kesihatan rakan-rakan dalam pasukan)

Pada majlis itu, baginda turut mengurniakan peralatan keagamaan untuk kegunaan masyarakat islam dan jemaah di Masjid Mulling di Daerah Tanahu, Wilayah Gandaki, Nepal.Dalam pada itu, seramai 50 peserta yang dipilih melalui saringan ujian ketahanan mental dan fizikal serta dua pegawai pengiring menyertai ekspedisi tersebut.Menurut Timbalan Ketua Pengarah (Pembangunan) JBPM, Datuk Nor Hisham Mohammad, ekspedisi tersebut antara lain mampu dijadikan latihan buat pihaknya dalam misi menyelamat terutama melibatkan bencana alam."Ianya dibuat bertujuan untuk pertamanya kita melihat bagaimana keupayaan pasukan menyelamat khususnya daripada JBPM, untuk berkoordinasi dalam situasi penyelamatan iaitu tinggi. Ianya lanjutan daripada kita punya penghantaran pegawai di Turkiye baru-baru ini untuk membantu mangsa gempa bumi. Jadi kita merasa bahawa penyelamatan di altitud tinggi ini merupakan satu keperluan untuk kita biasakan diri jika berlaku kejadian seumpama di Turkiye itu dan ianya berlaku kawasan-kawasan seperti Nepal , Tibet dan seumpanya," kata Nor Hisham, di sini.Antara agensi terlibat termasuk daripada Jabatan Perhutanan Semenanjung Malaysia, , Pejabat Kebawah Duli Yang Maha Mulia Sultan Pahang, Persatuan Isteri dan Pegawai Wanita Bomba dan Penyelamat Malaysia dan media.Ekspedisi ini akan ke Mardi Himal Base Camp pada ketinggian 4,500 meter mulai 7 Ogos dan dijangka berakhir pada 17 Ogos 2023.


Kerajaan mampu laksana inisiatif Ekonomi MADANI - Ahmad Maslan

KUALA LUMPUR, 4 Ogos- Pelaksanaan inisiatif yang digariskan di bawah kerangka Ekonomi MADANI: Memperkasa Rakyat mampu direalisasikan oleh Kerajaan Perpaduan, kata Timbalan Menteri Kewangan, Datuk Seri Ahmad Maslan.Beliau berkata kerangka Ekonomi MADANI dilaksanakan dengan mengambil kira kemampuan jumlah perbelanjaan mengurus sebanyak RM289.1 billion yang telah diperuntukkan dalam belanjawan tahun ini. "Kenapa kita kata duit itu ada, kerana kita mengutip hasil daripada cukai langsung dan cukai tidak langsung yang dijalankan oleh Lembaga Hasil Dalam Negeri (LHDN), Jabatan Kastam, serta perolehan dividen tertentu," katanya menerusi program Ruang Bicara bertajuk "Bantuan Kerajaan MADANI memanfaatkan rakyat” terbitan Bernama TV, malam tadi.Menurut Ahmad pihak kementerian turut digalakkan supaya menggunakan keseluruhan sumber yang telah diperuntukkan dalam melaksanakan inisiatif yang digariskan di bawah kerangka Ekonomi MADANI."Usaha ini bukan hanya dilakukan oleh sesebuah kementerian, ia dilakukan oleh semua kementerian, maka perdana menteri yang juga menteri kewangan telah meminta semua kementerian menggariskan inisiatif yang bakal dilaksanakan."Namun jika ada bajet tambahan yang diperlukan, mereka perlu memohon kepada Kementerian Kewangan sebelum kita bentangkan Belanjawan 2024 pada Oktober depan," ujarnya.Dalam pada itu, Ahmad berkata sesi libat urus berkaitan Belanjawan 2024 yang berlangsung sejak beberapa minggu lepas telah memberi penekanan terhadap usaha memperkasakan ekonomi negara dan kesejahteraan rakyat."Pihak kementerian, sektor awam dan swasta serta badan bukan kerajaan dan agensi yang terlibat dengan sesi tersebut juga telah diterangkan mengenai konsep Ekonomi MADANI yang akan dilaksanakan."Mereka yang hadir adalah terdiri daripada pihak yang berkaitan dalam merangka Belanjawan 2024 serta telah memahami sedikit sebanyak berhubung konsep yang telah diterangkan," tambah beliau.- BERNAMA


Sultan Brunei berangkat pulang selepas tamat lawatan kerja ke Malaysia

SUBANG, 4 Ogos- Sultan Brunei, Sultan Hassanal Bolkiah dan Permaisuri Raja Isteri Pengiran Anak Saleha berangkat pulang ke Brunei pada pukul 11.30 pagi tadi selepas menamatkan lawatan kerja selama tiga hari ke Malaysia bermula Rabu lepas.Pasangan diraja itu berlepas dari Pangkalan Udara Tentera Udara Diraja Malaysia (TUDM) Subang, disaksikan Timbalan Menteri Luar, Datuk Mohamad Alamin.Terdahulu, Sultan Brunei melintasi barisan pasukan kehormat yang dianggotai dua pegawai dan 26 anggota Batalion Pertama Rejimen Renjer Diraja sebelum pesawat yang membawa baginda berlepas. Sultan Brunei memperkenan lawatan selama tiga hari ke Malaysia bagi memperkukuh kerjasama dalam bidang belia dan sukan, serta kehakiman syariah melalui dua Memorandum Persefahaman (MoU) yang dimeterai semalam.Terdahulu, Perdana Menteri, Datuk Seri Anwar Ibrahim dan isteri mengiringi Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah dalam majlis sambutan negara bagi meraikan Sultan Brunei.Perdana menteri dan Sultan Brunei juga sempat menyaksikan triti berkaitan Pemindahan Antarabangsa Banduan (ITOP) yang antara lain dijangka mampu membentuk kerjasama yang cekap antara agensi penguatkuasaan undang-undang dan pihak berkuasa perundangan kedua-dua negara.Perdana menteri turut membawa baginda melihat sekitar Seri Perdana, Putrajaya dalam suasana santai dan penuh harmoni serta memperkenal beberapa menteri kepada baginda dan delegasinya.Dalam pertemuan empat mata pula, mereka membincangkan hal terkait antara dua negara berjiran, di mana isu-isu pokok seperti kerjasama ekonomi dan pendidikan turut disentuh.

(Perdana menteri turut membawa baginda Sultan Brunei melihat sekitar Seri Perdana Putrajaya dalam suasana santai dan penuh harmoni serta memperkenal beberapa menteri kepada baginda dan delegasinya.)

Berita berkaitan:Malaysia, Brunei sepakat tandatangan tiga MoUHubungan Malaysia-Brunei terus diperkukuhSultan Brunei mulakan lawatan tiga hari ke Malaysia


KPKT salur RM1.5 juta, bagi Pemulihan Projek Perumahan Swasta Terbengkalai

KUALA LUMPUR, 4 Ogos- Sejumlah RM1.5 juta disalurkan Kementerian Pembangunan Kerajaan Tempatan (KPKT) bagi Pemulihan Projek Perumahan Swasta Terbengkalai di Taman Mayang Fasa  2, Kuala Kangsar. Timbalan Menteri KPKT, Akmal Nasrullah Mohd Nasir berkata, projek tersebut diisytihar terbengkalai kerana tidak memperoleh Sijil Kelayakan Menduduki (CCC) berikutan loji rawatan kumbahan sedia ada belum mendapat perakuan daripada pihak Indah Water Konsortium.Menerusi peruntukkan di bawah inisiatif Belanjawan 2023, beliau berkata kerja-kerja menaik taraf loji tersebut akan dilaksanakan sehingga keseluruhan projek memperoleh CCC.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

"Ini adalah inisiatif bagi bajet tahun 2023 ketetapan yang telah dibuat oleh pihak kementerian agar projek di sini dan juga telah diberikan komitmen oleh MPKK bahawa projek ini insya-Allah akan siap pada hujung tahun ini, Disember 2023 yang mana selepas semua proses itu selesai kita mengharapkan agar projek ini dapat dikeluarkan daripada senarai projek terbengkalai menjelang tahun hadapan", katanya.Beliau berkata demikian dalam sidang media selepas sesi lawatan kerja di tapak projek perumahan berkenaan di Kuala Kangsar.Projek Taman Mayang Fasa 2 yang terdiri daripada 65 unit rumah teres dua tingkat serta 22 unit rumah berkembar dua tingkat diisytiharkan terbengkalai pada September 2018 dengan kemajuan keseluruhannya telah mencapai 95 peratus siap. Di Perak, terdapat lima projek perumahan terbengkalai daripada 114 projek direkodkan sehingga 30 Jun 2023.


Ekspo 2020 Dubai, jana pulangan pelaburan lebih RM9 bilion - PM

KUALA LUMPUR, 4 Ogos- Sebanyak 474 produk, teknologi dan perkhidmatan Tahun Pengkomersialan Malaysia (MCY) telah berjaya dikomersialkan sepanjang tempoh 2016 sehingga 2022 dalam pasaran tempatan dan antarabangsa.Perdana Menteri, Datuk Seri Anwar Ibrahim berkata produk, teknologi dan perkhidmatan MCY membawa hasil pulangan melebihi RM540 juta sepanjang tempoh tersebut.Tambahnya, penyertaan Malaysia di Ekspo 2020 Dubai yang diterajui Kementerian Sains, Teknologi dan Inovasi (MOSTI) telah berjaya menjana pulangan pelaburan dan perniagaan bernilai lebih RM9 bilion.

Beliau berkata demikian pada Sidang Kemuncak MCY 2023 di Connexion Bangsar South, Kuala Lumpur.MCY merupakan platform bagi mengiktiraf usahawan teknologi tempatan atas kejayaan mereka mengkomersialkan produk hasil penyelidikan, pembangunan dan inovasi (R&D&I) ke pasaran tempatan dan antarabangsa.Persidangan anjuran MOSTI itu bertemakan Supercharge Your Way to Impact berlangsung pada 3 dan 4 Ogos 2023.Memasuki tahun ketujuh pelaksanaannya, MCY turut memasuki tahun ketiga fasa MCY 3.0 bertemakan MCY Goes Global, satu inisiatif pengkomersialan hasil R&D&I tempatan ke peringkat global.Pada majlis tersebut, Anwar turut menyampaikan anugerah MCY kepada sepuluh usahawan teknologi tempatan sebagai pengiktirafan atas kejayaan masing-masing sepanjang tahun 2022.

(MCY merupakan platform bagi mengiktiraf usahawan teknologi tempatan atas kejayaan mereka mengkomersialkan produk hasil penyelidikan, pembangunan dan inovasi (R&D&I) ke pasaran tempatan dan antarabangsa.)


Laporan kajian Rumah Pangsa Taman Jaya dijangka siap November

JOHOR BAHRU, 4 Ogos- Laporan kajian forensik oleh Institut Kerja Raya Malaysia (IKRAM) terhadap blok dua dan tiga Rumah Pangsa Taman Jaya, Skudai, Johor bagi menentukan sama ada bangunan itu selamat didiami atau tidak dijangka siap November ini.Ahli Dewan Undangan Negeri (ADUN) Skudai, Marina Ibrahim berkata kajian dijalankan kerana kerosakan struktur dikesan di blok berkenaan susulan terdapat serpihan batu jatuh daripada siling unit rumah."Isu mendapan tanah turut dikesan di kawasan rumah pangsa itu, manakala masalah struktur bertambah buruk selepas banjir pada tahun 2005."Kajian IKRAM melibatkan struktur atas tanah dan bawah tanah, selain menjalankan kerja mengorek sehingga ke lapisan keras bagi melihat struktur rumah itu."IKRAM juga akan menjalankan ujian kerintangan bagi mengenal pasti kehadiran air di dalam tanah di kawasan itu, selain menguji sampel konkrit pada rekahan," katanya menerusi kenyataan di Facebook.Sebelum ini, blok empat di rumah pangsa itu diisytiharkan tidak selamat untuk diduduki susulan kerosakan struktur pada bahagian bawah bangunan.Isu keadaan blok dua dan tiga telah dibangkitkan dalam Sidang Dewan Negeri Johor.

(Isu keadaan blok dua dan tiga telah dibangkitkan dalam Sidang Dewan Negeri Johor.)


Rampasan ular oleh Kastam India, JKDM periksa ‘hand carry baggage’ sahaja

(Pegawai kastam merampas 47 jenis ular sawa di Lapangan Terbang Trichy/FOTO Twitter @isureshofficial)

PUTRAJAYA, 4 Ogos- Merujuk kepada kes rampasan ular oleh Kastam India di Lapangan Terbang Tiruchirapally, India, pihak Jabatan Kastam Diraja Malaysia (JKDM) memaklumkan bahawa pemeriksaan Kastam di bahagian pelepasan penumpang terhad kepada ‘hand carry baggage’ sahaja.JKDM dalam kenyataan berkata penumpang tersebut telah mendaftarkan bagasi (check-in baggage) sebelum melalui kawasan pemeriksaan Kastam. Bagasi berstatus ‘check-in baggage’ perlu didaftarkan di kaunter check-in sebelum penumpang melalui kawasan pemeriksaan Jabatan Imigresen Malaysia dan Jabatan Kastam Diraja Malaysia di pintu pelepasan.

(Pegawai kastam merampas 47 jenis ular sawa di Lapangan Terbang Trichy/Foto Twitter @isureshofficial)

"Apabila penumpang melalui kawasan pemeriksaan Kastam, hanya bagasi/beg yang diikrar sebagai ‘hand carry baggage’ sahaja yang akan diperiksa menggunakan mesin pengimbas bagasi oleh pihak Kastam", menurut kenyataan itu."Dalam kes ini, penumpang tersebut telah mendaftarkan bagasi (check-in baggage) sebelum melalui kawasan pemeriksaan Kastam. "Oleh itu, pihak JKDM tidak dapat memberi maklum balas bagi bagasi yang dibawa oleh penumpang yang berstatus “check-in baggage”.Pihak JKDM sentiasa komited bekerjasama dengan agensi-agensi lain dalam mengawasi pintu masuk negara demi mempertahankan keselamatan dan kedaulatan negara.1 Ogos lalu, media tempatan melaporkan sebanyak 47 ekor ular sawa dan dua biawak dirampas pegawai kastam di lapangan terbang Tiruchirapally India yang dibawa seorang penumpang yang tiba dari Kuala Lumpur.Penumpang itu dikenali sebagai Muhammad Moideen, berasal dari Chennai menaiki pesawat komersial Batik Air pada 29 Julai.

Berita Berkaitan:India: Kastam rampas 47 ular sawa dibawa penumpang tiba dari Kuala Lumpur


Niaga hadapan FBM KLCI dibuka tinggi

KUALA LUMPUR, 4 Ogos- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan tinggi pagi ini.Pada pukul 9.30 pagi, Ogos 2023 dan Mac 2024 menambah 4.0 mata kepada 1,444.0 dan 1,422.0, September 2023 naik 5.0 mata menjadi 1,427.0 dan Disember 2023 meningkat 3.0 mata untuk mencatatkan paras 1,426.5.Jumlah dagangan 1,351 lot, manakala kepentingan terbuka 38,309 kontrak.Sementara itu, FBM KLCI mengukuh 2.61 mata kepada 1,444.55 daripada 1,441.85 pada penutup Khamis selepas 52 minit dagangan. - BERNAMA


Trump mengaku tidak bersalah atas tuduhan konspirasi pilihan raya

(Bekas Presiden Amerika Syarikat (AS), Donald Trump/ AFP)

WASHINGTON, 4 Ogos- Bekas Presiden Amerika Syarikat, Donald Trump mengaku tidak bersalah atas pertuduhan mengetuai konspirasi jenayah dalam cubaan membatalkan keputusan pilihan raya pada 2020. Ahli Republikan berusia 77 tahun itu mengaku tidak bersalah atas kesemua pertuduhan yang dikenakan terhadap beliau di hadapan Majistret Moxila Upadhyaya.Perbicaraan itu berlangsung selama 30 minit di Mahkamah Washington. Pertuduhan itu yang paling serius daripada tiga pertuduhan konspirasi yang dikenakan terhadap Trump ketika beliau berkempen untuk kembali semula ke White House. Satu lagi pertuduhan melibatkan kes menghalang suara rakyat.

(Trump tiba di Lapangan Terbang Nasional Ronald Reagan Washington, selepas dihadapkan ke mahkamah/AFP)

Bercakap kepada pemberita di lapangan terbang Reagan National sebelum meninggalkan Washington dengan pesawat peribadinya, Trump berkata dakwaan yang dikenakan ke atasnya adalah "penganiayaan terhadap musuh politik.""Ini adalah hari yang sangat menyedihkan bagi Amerika," katanya.

"Ini adalah penganiayaan terhadap orang yang mendahului dengan jumlah yang sangat besar dalam pemilihan utama Republikan."Jadi jika anda tidak dapat mengalahkannya, anda menganiayanya atau anda mendakwanya. Kita tidak boleh biarkan ini berlaku di Amerika", katanya.Hakim menetapkan perbicaraan seterusnya pada 28 Ogos di hadapan Hakim Mahkamah Daerah AS Tanya Chutkan, yang akan mengetuai perbicaraan tersebut."Saya memberi jaminan kepada semua orang akan ada proses yang adil dan perbicaraan yang adil," kata Upadhyaya.-AFP


BN beri laluan Amanah bertanding PRK Parlimen Pulai, DUN Simpang Jeram

(Datuk Seri Dr Ahmad Zahid Hamidi berkata keputusan itu dibuat atas semangat perkongsian politik dalam Kerajaan Perpaduan)

KUALA LUMPUR, 3 Ogos- Barisan Nasional (BN) akan memberi laluan kepada Amanah untuk bertanding dalam Pilihan Raya Kecil (PRK) bagi kerusi Parlimen Pulai dan Dewan Undangan Negeri (DUN) Simpang Jeram, Johor pada bulan depan.Pengerusi BN, Datuk Seri Dr Ahmad Zahid Hamidi berkata keputusan itu dibuat atas semangat perkongsian politik dalam Kerajaan Perpaduan."Kita amat menghormati kebersamaan dalam Kerajaan Perpaduan dan kita tahu bahawa kerusi Parlimen Pulai adalah hak parti Amanah iaitu rakan politik dalam kerajaan dan mereka adalah penyandang. Yang keduanya kerusi DUN Simpang Jeram juga kepunyaan parti Amanah."Maka atas semangat Kerajaan MADANI, kita akan dukung kedua-dua kerusi itu ditandingi rakan-rakan parti Amanah," kata Ahmad Zahid kepada media selepas melancarkan program TVET JELITA di Pusat Dagangan Dunia Kuala Lumpur di sini. Suruhanjaya Pilihan Raya (SPR) hari ini menetapkan hari pengundian PRK Parlimen Pulai dan DUN Simpang Jeram pada 9 September.

(Datuk Seri Dr Ahmad Zahid semasa melancarkan program TVET JELITA di Pusat Dagangan Dunia Kuala Lumpur)


Pencemaran bau di Sungai Tiram: Siasatan diperluas

JOHOR BAHRU, 3 Ogos- Siasatan berhubung pencemaran bau yang berlaku di Sekolah Kebangsaan (SK) Sungai Tiram dan Sekolah Agama  (SA) Sungai Tiram, Johor Bahru akan diperluas melibatkan kerjasama antara kerajaan negeri dengan agensi utama seperti Jabatan Alam Sekitar (JAS), bomba dan Majlis Bandaraya Pasir Gudang.Exco Pelancongan, Alam Sekitar, Warisan dan Budaya Negeri Johor, K. Raven Kumar berkata siasatan dijalankan bagi mengenal pasti punca berlakunya pencemaran bau hingga menyebabkan 39 orang termasuk 23 murid dan dua guru pening dan muntah.Menurut beliau, JAS Johor telah mengambil sampel dari enam buah kilang di kawasan Ulu Tiram, namun hasil ujian mendapati kilang tersebut bukan punca pencemaran berlaku.

(K. Raven berkata siasatan dijalankan bagi mengenal pasti punca berlakunya pencemaran bau hingga menyebabkan 39 orang termasuk 23 murid dan dua guru pening dan muntah)

"Lima hingga enam kilang semua berlesen. Bermula dengan kilang yang disyaki. Selepas ini kita akan ke kilang-kilang lain dalam radius satu hingga dua kilometer."Mereka (JAS Johor) akan pergi periksa semua kilang dan premis komersial. Selain itu kita kena jaga juga kawasan perumahan," kata K. Raven selepas melakukan tinjauan di sebuah kilang yang menjalankan aktiviti menyimpan dan memproses minyak sawit serta lawatan ke SK Sungai Tiram di Balai Raya Sungai Tiram, di sini. Operasi ini akan dilaksanakan selama seminggu.Sehingga hari ini bacaan dan kualiti udara di kawasan berkenaan adalah normal dan tiada lagi bau busuk.Bagaimanapun pemantuan yang kerap tetap dlaksanakan.


Kontroversi The 1975 tidak jejas pelancongan Malaysia

JOHOR BAHRU, 3 Ogos- Kontroversi yang dicetuskan kumpulan The 1975 semasa Festival Good Vibes di Sepang, baru-baru ini tidak menjejaskan imej Malaysia sebagai destinasi pelancongan antarabangsa.Timbalan Menteri Pelancongan, Seni dan Budaya, Khairul Firdaus Akbar Khan berkata, negara luar sudah mengetahui bahawa rakyat Malaysia mempunyai sifat bertimbang rasa dan kasih sayang.Justeru, kerajaan yakin sasaran 16 juta pelancong antarabangsa ke Malaysia boleh dicapai tahun ini walaupun dipalit isu berkenaan."Rakyat di luar sana tahu malaysia ini rakyatnya cukup bertimbang rasa, cukup dengan kasih sayang dan imej Malaysia tidak tercalar sama sekali sedikit pun. Tidak ada impak sama sekali," katanya kepada pemberita selepas Majlis Penyampaian Hadiah Legoland School Challenge di Legoland Malaysia, di sini.Terdahulu, kumpulan The 1975 tular semasa membuat persembahan susulan tindakan biadab vokalisnya yang menyentuh sensitiviti masyarakat serta memperlekehkan undang-undang negara di Festival Good Vibes, 21 Julai lalu.


Dr Mahathir terima rawatan di IJN sejak Selasa

KUALA LUMPUR, 3 Ogos - Bekas Perdana Menteri Tun Dr Mahathir Mohamad dimasukkan ke Institut Jantung Negara (IJN) sejak Selasa bagi mendapatkan rawatan akibat jangkitan.Perkara itu dimaklumkan menerusi perkongsian di Facebok rasmi Dr Mahathir.Menerusi hantaran itu, turut disertakan dua keping gambar yang memaparkan Dr Mahathir sedang menulis dan menyemak beberapa fail di wad IJN pada Khamis.Bekas Ahli Parlimen Langkawi yang berusia 98 tahun itu pernah dimasukkan ke IJN pada 7 Jan tahun lepas bagi menjalani prosedur perubatan elektif sehari selepas itu dan dibenarkan keluar pada 13 Jan 2022 namun beliau dimasukkan ke institut berkenaan semula dan menerima rawatan sehingga dibenarkan pulang 5 Feb tahun yang sama. Beliau sekali lagi ditahan di IJN selepas disahkan positif COVID-19 pada 31 Ogos tahun lepas dan dibenarkan keluar daripada institut itu pada 4 Sept 2022.Setakat ini masih belum ada sebarang kenyataan rasmi daripada IJN. - BERNAMA

ARTIKEL BERKAITAN:Tun Dr Mahathir dibenar keluar IJN pagi tadiTun Dr Mahathir dibenar keluar dari IJNTun Dr Mahathir jalani beberapa prosedur pemeriksaan kesihatan - IJNTun Dr Mahathir Mohamad dimasukkan ke IJNTun Dr Mahathir terima suntikan vaksin COVID-19


Kerangka dasar teguh, altruistik penting untuk kejayaan pentadbiran - Rafizi


Wujud peluang pekerjaan, tingkat pendapatan fokus Ekonomi MADANI

SEREMBAN, 3 Ogos- Lebih 25,000 peluang pekerjaan bakal diwujudkan dan meningkatkan pendapatan tinggi bagi memperkasa rakyat merupakan fokus utama dalam kerangka menjayakan Ekonomi MADANI.  Menurut Menteri Pelaburan, Perdagangan dan Industri (MITI) Tengku Datuk Seri Zafrul Abdul Aziz berkata dua inisiatif itu merupakan 40 peratus tanggungjawab yang diberikan kepada kementerian itu oleh Perdana Menteri Datuk Seri Anwar Ibrahim.Perkara tersebut bagi membolehkan rakyat menikmati kehidupan berkualiti.  "Kita fokuskan untuk menjana pekerjaan. Ia disebabkan pelaburan tersebut merangkumi domestik dan antarabangsa serta dapat mewujudkan 25,000 tawaran pekerjaan seperti yang telah dijanjikan dalam pelaburan pertama tahun ini."Seterusnya kita cuba untuk meningkatkan pendapatan rakyat supaya mereka boleh keluar daripada kelompok pertengahan kepada berpendapatan tinggi," katanya kepada pemberita pemberita ketika majlis sesi beramah mesra bersama Calon Barisan Nasional DUN Pertang, Datuk Seri Jalaluddin Alias.Menurut Zafrul, MITI opitimis untuk terus memberikan perkhidmatan terbaik kepada pemegang taruh bagi menggalakkan kemasukan pelaburan asing dan pelaburan tempatan.Selain itu ia juga bakal memantapkan hubungan perdagangan antarabangsa dan memperkasakan pembangunan industri yang lestari dan mampan.


Kerajaan komited sokong infrakstruktur digital dalam perniagaan, komuniti

ANGKASAPURI, 3 Ogos- Kerajaan komited menyokong pembangunan infrakstruktur digital dalam perniagaan dan komuniti melibatkan sektor ekonomi digital yang merupakan teras utama dalam menjayakan kerangka Ekonomi Madani.

Menteri Komunikasi dan Digital, Fahmi Fadzil yakin selain infrastruktur lengkap, politik stabil dan hala tuju jelas menjadi kunci yang menarik terhadap pelaburan berimpak tinggi untuk negara."Dalam pertemuan perdana menteri (Datuk Seri Anwar Ibrahim) bersama Elon Musk (pengasas Tesla) beberapa minggu lalu, beliau ada menyatakan hasrat mahu meletakkan ibu pejabat Tesla di Cyberjaya."Semua ini saya percaya tidak mampu berlaku tanpa kestabilan politik, tanpa hala tuju pertumbuhan ekonomi yang jelas dan mampan, serta kesungguhan terutama daripada segi 'political will' (kehendak politik) untuk melaksanakan beberapa perubahan," katanya ketika menjadi tetamu Bicara Naratif Khas di sini.Selain itu, Fahmi menjelaskan menjelang September depan, kadar harga internet akan lebih murah sebaik sahaja Standard Mandatori Mengenai Harga Capaian (MSAP) dilaksanakan.

(Fahmi Fadzil (kiri) menjadi tetamu Bicara Naratif Khas di Angkasapuri, Kuala Lumpur)


Calon dan petugas PRU DUN ke-15 digalak utamakan kesihatan

PUTRAJAYA, 3 Ogos- Calon dan petugas PRU DUN ke-15 digalakkan menggunakan pelitup muka dan melaksanakan kawalan kendiri sekiranya mempunyai gejala influenza.  Menurut Menteri Kesihatan Dr Zaliha Mustafa usaha itu bagi mengekang penularan penyakit berjangkit berkenaan terutamanya dalam tempoh berkempen.  "Influenza ini merupakan penyakit berjangkit dan selalunya bagi mereka yang ada gejala perlu segera untuk mendapatkan rawatan, selain melakukan kawalan kendiri."Pemakaian pelitup separuh muka semasa berkempen juga mampu menghalang jangkitan tersebut. Kita juga galakkan mereka untuk melakukan ujiang kesihatan kendiri. Semua bertanggungjawab terhadap diri sendiri dan masyarakat sekelliing termasuk calon pilihan raya," katanya dalam sidang media selepas sesi perjumpaan bersama Majlis Gabungan Presiden dan Setiausaha Agung Kesatuan Sekerja Kementerian Kesihatan (MAPSU KKM) di Putrajaya.  Antara gejala influenza adalah demam, sakit badan, kerap bersin, hidung berair, sakit tekak, batuk dan sakit kepala.


116,000 slot pendaftaran perniagaan percuma buat pelajar IPT

KUALA LUMPUR, 3 Ogos- Pelajar Institut Pengajian Tinggi (IPT) sepenuh masa yang mendaftar perniagaan mereka dalam Skim Pendaftaran Perniagaan Percuma (SPPP) bawah Suruhanjaya Syarikat Malaysia (SSM), boleh menyertai Program Jualan Rahmah. Timbalan Menteri Perdagangan Dalam Negeri dan Kos Sara Hidup (KPDN) Fuziah Salleh berkata, pihaknya boleh membantu usahawan IPT yang berminat untuk membuat perniagaan dalam kampus dan menyediakan platform kepada mereka. Perkara itu berikutan kebanyakan daripada usahawan IPT berniaga secara dalam talian. "Kita boleh gabungkan dengan item lain dalam Jualan Rahmah yang ditawarakn. Para pelajar ada permohonan yang lebih spesifik contohnya ke[perluan sanitari."Sekiranya kita adakan Jualan Rahmah mereka juga berpeluang untuk sama-sama berniaga" katanya dalam sidang media selepas Majlis Memeterai Memorandum Persefahaman (MoU) antara Kementerian Pendidikan Tinggi dan agensi di bawah KPDN, SSM di ibu negara.Melalui MoU itu, sebanyak 116,000 slot pendaftaran perniagaan disediakan secara percuma kepada pelajar IPT dengan sasaran peruntukan geran sebanyak RM7 juta bawah SPPP, tahun ini.


PM raikan Sultan Hasanal Bolkiah di ibu negara

KUALA LUMPUR, 3 Ogos- Perdana Menteri Datuk Seri Anwar Ibrahim meraikan Sultan Brunei Sultan Hassanal Bolkiah pada majlis jamuan malam ini sebelum mengakhiri lawatannya ke Malaysia pada Jumaat.Majlis itu berlangsung di Malaysian Petroleum Club, Menara Berkembar Petronas yang turut dihadiri Raja Permaisuri Pengiran Anak Saleha dan Datuk Seri Dr Wan Azizah Wan Ismail.Turut hadir pada majlis itu, Menteri Luar Datuk Seri Dr Zambry Abd Kadir;  Menteri Perdagangan Antarabangsa dan Industri, Tengku Datuk Seri Zafrul Abdul Aziz dan Menteri Di Jabatan Perdana Menteri (Hal Ehwal Agama), Datuk Mohd Na'im Mokhtar.Majlis itu diadakan sempena lawatan tiga hari baginda ke Malaysia bagi menghadiri Rundingan Tahunan Pemimpin Malaysia-Brunei Darussalam ke-24 di ibu negara.Konsultasi tahunan itu adalah acara peringkat tinggi bagi Malaysia dan Brunei selain mengukuhkan hubungan Diraja yang telah terjalin sejak sekian lama.Ini memberi peluang kepada pemimpin kedua-dua negara untuk meneliti dan mengkaji kemajuan hubungan dua hala, selain menjadi mekanisme bagi perbincangan pelbagai isu yang menyentuh kepentingan bersama, serantau dan antarabangsa.

(Anwar Ibrahim menyambut Sultan Hassanal Bolkiah ketika menghadiri makan malam/BERNAMA)


Polis Selangor pandang serius perbuatan rosak bendera, poster parti

SELANGOR, 3 Ogos- Polis Selangor memandang serius perbuatan khianat merosakkan bendera parti atau menconteng poster calon bertanding dalam Pilihan Raya Umum Dewan Undangan Negeri Ke-15 (PRU DUN Ke-15).Ketua Polis negeri, Datuk Hussein Omar Khan berkata, pihaknya menggerakkan hampir kesemua pasukan Ops Cantas dan pasukan di bawah ketua polis daerah dalam usaha mengesan serta menangkap mereka yang terlibat.Setakat semalam, pihaknya menerima sebanyak 62 laporan. Daripada jumlah itu, polis membuka lima kertas siasatan membabitkan pelbagai kesalahan termasuk berkaitan kes khianat.Polis Kontinjen Selangor juga turut mengadakan latihan dalam perkhidmatan 'marshalling' dan tapak pendaratan helikopter melibatkan 16 daerah bagi langkah-langkah keselamatan.


ECRL bakal tingkat ekonomi Terengganu

KUALA TERENGGANU, 3 Ogos- Projek Laluan Rel Pantai Timur (ECRL) dijangka akan menjadi pemangkin sektor perindustrian di kawasan berpotensi sepanjang jajaran termasuk di Terengganu.Jelas Menteri Pengangkutan Anthony Loke Siew Fook, perkara itu bakal menjadikan jaringan pengangkutan sepanjang jajaran ECRL sejauh 640 kilometer itu semakin baik selain digunakan bagi tujuan perkhidmatan pemindahan kargo."Jadi ini adalah faktor yang sangat penting untuk pertumbuhan perindustiran untuk pastikan ECRL berjaya. Setakat ini banyakperbincangan telah dilakukan bersama dengan syarikat swasta bagi tujuan itu."Di sepanjang lauan tersebut, banyak tempat pemindahan kargo akan dibina dan mewujudkan pertumbuhan perindustrian yang baik bagi kawasan itu. Ia juga bakal memcipta peluang pekerjaan," katanya kepada pemberita selepas hadir majlis Dialog Bersama Persatuan Ibu Bapa dan Guru (PIBG) Sekolah Menengah Kebangsaan Chung Hwa We Sin di sini.Anthony Loke berkata pelbagai perbincangan sedang dilaksana bagi memacu pelaburan di kawasan perindustrian berpotensi sepanjang jajaran laluan ECRL.Jajaran itu juga bakal mengurangkan kebergantungan penggunaan jalan raya bagi tujuan pemindahan kargo untuk ke pelabuhan selain mengurangkan risiko kemalangan.ECRL dijangka memulakan operasinya pada 2027.


Situasi denggi di Perlis membimbangkan, 29 kes baharu

KANGAR, 3 Ogos- Situasi semasa kes demam denggi di Perlis masih membimbangkan dengan 29 kes baharu dilaporkan bagi tempoh 23 hingga 29 Julai lalu walaupun mencatatkan penurunan sebanyak 11 kes berbanding minggu sebelumnya.  Kumulatif kes terkumpul juga terus melonjak kepada 577 kes iaitu peningkatan 554 kes atau 2,409 %, berbanding jumlah kes sehingga tempoh sama pada tahun 2022 iaitu 23 kes dengan dua kematian. Exco Kesihatan negeri, Megat Hashirat Hassan memaklumkan, sehingga kini terdapat 58 lokaliti wabak denggi dilaporkan dengan 13 lokaliti wabak denggi masih aktif termasuk empat lokaliti 'hotspot' denggi iaitu Taman Jali, Taman Melati Indah, Felcra Lubuk Sireh dan Taman Hijrah. Sebanyak dua lokaliti wabak baru turut dilaporkan iaitu Kampung Kurung Tengar dan Taman Berlian, manakala lokaliti sudah tamat wabak denggi tetapi masih berpotensi berulang adalah Felda Rimba Mas, Taman Sena Indah, Taman Kuala Perlis, Taman Bunga Padi dan Taman Kemajuan.  Dalam pada itu, 200 notis kompaun di bawah Akta Pemusnahan Serangga Pembawa Penyakit (APSPP) 1975 turut dikeluarkan kepada premis dan rumah yang didapati mempunyai pembiakan nyamuk Aedes  Kerajaan negeri juga telah mengambil langkah segera mengaktif bagi mengatasi masalah peningkatan kes denggi dengan melibatkan semua jabatan dan agensi kerajaan serta pemimpin masyarakat dan komuniti dalam pelbagai program.


KPKT setuju batal tiga projek sakit - Akmal Nasrullah

SHAH ALAM, 3 Ogos- Kementerian Pembangunan Kerajaan Tempatan (KPKT) bersetuju membatalkan tiga projek sakit melalui Langkah Penstrukturan Projek Sakit Syarikat Perumahan Negara Bhd (SPNB).Timbalan Menterinya, Akmal Nasrullah Mohd Nasir berkata, ketiga-tiga projek tersebut tidak berdaya maju untuk diteruskan.Tiga projek berkenaan adalah Projek Perumahan Makmur Karak Setia, Bentong, Pahang; Residensi Lanar, Seremban, Negeri Sembilan dan Taman Nusa Idaman, Kuala Ping, Terengganu, Fasa 1 dan 2."Kita juga nak berlaku adil kepada pembeli, kalau teruskan ia tidak baiklah."Sebagai contoh, Perumahan Makmur Karak Setia di Bentong, Pahang. Awalnya ia tiada masalah tetapi bila berlaku banjir besar, baru-baru ini, ia berlaku perubahan ketara. Contohnya, ban yang pemisah dengan sungai berlaku kerosakan agak besar dan tapak pembinaan juga antara yang terkesan dengan banjir tersebut."Jadi tidak sesuai untuk kita bina (semula) ketika ini, selagi mana isu ban dan sebagainya diselesaikan terlebih dahulu."Kalau siap rumah pun, tidak baiklah dalam keadaan itu," katanya dalam sidang media di sini.Akmal Nasrullah berkata, SPNB telah mengadakan rundingan dengan pembeli sebelum membatalkan projek berkenaan dan hampir kesemua bersetuju membatalkan pembelian masing-masing.Setakat akhir Jun lepas, terdapat 108 projek lewat dan 459 projek sakit, manakala 114 projek disahkan terbengkalai.Sementara itu, 178 projek perumahan swasta lewat dan sakit berjaya dipulihkan bagi tempoh enam bulan pertama tahun ini membabitkan 20,926 unit kediaman dengan nilai pembangunan kasar sebanyak RM16.75 bilion.


KKD kenal pasti kawasan pedalaman untuk projek rintis Starlink

ANGKASAPURI, 3 Ogos- Kementerian Komunikasi dan Digital (KKD) akan mengenal pasti beberapa kawasan pedalaman untuk dijadikan lokasi projek rintis bagi penggunaan peranti satelit Starlink dalam usaha menyediakan capaian internet yang lebih baik kepada masyarakat.

Menterinya, Fahmi Fadzil berkata, ke arah itu, beliau meminta beberapa kementerian dan Ahli Parlimen untuk memberi maklum balas berhubung liputan capaian internet di kawasan masing-masing."Saya telah minta sedikit maklum balas daripada Menteri Kesihatan (Dr Zaliha Mustafa) dan Menteri Pendidikan (Fadhlina Sidek) dan beberapa orang Ahli Parlimen terutama kawasan parlimen yang ada pedalaman atau bentuk muka bumi sedikit sukar untuk kita pasang menara telekomunikasi."(Usaha ini) akan dijadikan proof of concept (projek perintis) bagi Starlink," katanya kepada RTM di sini.

Fahmi juga memaklumkan akan membuat lawatan kerja ke Sabah dan Sarawak, masing masing pada penghujung Ogos dan awal September untuk menilai keperluan peranti satelit Starlink di kedua-dua negeri itu.Minggu lalu, Perdana Menteri, Datuk Seri Anwar Ibrahim menyerahkan unit peranti satelit Starlink pertama kepada Universiti Teknologi Mara (UiTM).Peranti tersebut akan digunakan UiTM Kampus Kuala Pilah, Negeri Sembilan dan menjadikan ia institusi pendidikan tinggi (IPT) pertama di Malaysia yang akan mengguna pakai teknologi berkenaan.


Semak harga siling ayam, telur selepas pilihan raya - Fuziah

KUALA LUMPUR, 3 Ogos- Kementerian Perdagangan dan Kos Sara Hidup (KPDN) akan mengadakan pertemuan dengan pemain industri melibatkan pembekal serta penjual ayam dan telur ayam selepas Pilihan Raya Umum Dewan Undangan Ke-15 (PRU DUN Ke-15).Timbalan Menterinya, Fuziah Salleh berkata, perbincangan itu adalah bagi menyemak semula harga siling ayam dan telur di pasaran. "Kerana ia (harga) telah turun hampir kira-kira 9%. Purata nasional sekarang adalah sekitar RM8.37 untuk pengeluaran ayam. Saya rasa sudah tiba masanya untuk berbincang lebih lanjut dengan pihak industri. Tetapi tunggu selesai PRU DUN Ke-15," katanya.Fuziah ditemui pemberita pada Majlis Menandatangani Memorandum Persefahaman (MoU) antara Suruhanjaya Persaingan Malaysia (MyCC) dan Suruhanjaya Komunikasi dan Multimedia Malaysia (SKMM). MoU tersebut bertujuan memperkukuhkan kerjasama, aktiviti advokasi, pembangunan kapasiti serta kerjasama dalam penyiasatan dan tindakan penguatkuasaan kedua-dua pihak.

Dalam perkembangan lain, Fuziah memaklumkan pihaknya berjaya menyelesaikan sebanyak 95.01% aduan yang diterima setakat Julai lalu."Kami menerima lebih 20,000 aduan pada akhir Jun lalu. Lebih 30% daripadanya adalah aduan transaksi dalam talian," katanya.Selangor merupakan negeri yang mencatatkan aduan paling tinggi iaitu sebanyak 7,512, diikuti Kuala Lumpur (5,401) dan Johor (2,365).

Aduan paling tinggi pula melibatkan kategori transaksi dalam talian iaitu sebanyak 2,615, harga barangan (2,203) dan perkhidmatan mengelirukan (1,385).Sejak Januari lalu, KPDN turut merekodkan 8,682 aduan kepenggunaan melalui platform Aduan Suri.


Pengawal maut dipijak gajah liar di Gua Musang

GUA MUSANG, 3 Ogos- Seorang pengawal keselamatan maut dipijak seekor gajah liar ketika dalam perjalanan untuk memancing ikan di sebuah ladang kelapa sawit di Tanah Tinggi Lojing, di sini, semalam. Dalam kejadian kira-kira pukul 4.00 petang itu, mangsa, Mohd. Marzuki Mohd. Nawi, 42, meninggal dunia ketika menerima rawatan di Klinik Kesihatan Pos Brooke.Ketua Polis Daerah, Superintendan Sik Choon Foo berkata, siasatan awal mendapati, mangsa bersama seorang rakannya masing-masing menunggang motosikal dalam perjalanan ke sebatang sungai di kawasan ladang MJB Forestry Lojing di sini. Ketika sedang mendaki bukit, Mohd. Marzuki dan rakannya terserempak dengan dua ekor gajah dewasa yang keluar dari kawasan ladang. Mohd. Marzuki disahkan meninggal dunia kira-kira pukul 4.45 petang sebelum mayatnya dihantar ke Hospital Gua Musang di sini untuk proses bedah siasat.  Hasil bedah siasat mendapati, punca kematian mangsa disebabkan ‘traumatic lung injury’ dan pemeriksaan fizikal mendapati ada kesan lebam serta luka pada pinggang kiri mangsa dipercayai dipijak gajah terbabit.  Sementara itu, isteri mangsa, Azizah Ishak terkejut dengan kejadian yang menimpa suaminya.  "Rakan suami minta kunci (kereta), beritahu nak ambil suami yang kena pijak gajah. Selepas 20 minit mereka kembali. Saya tengok dia (mangsa) atas Hilux dan tanya dia sakit ke, suami hanya mengangguk."Masa dalam perjalanan ke klinik, suami beritahu 'sakit, (seperti) nak mati dah. Kami suruh mengucap, suami sebut 'Allah, Allah'," katanya ketika ditemui pemberita di sini.

(Azizah Ishak ditemui pemberita di kediamannya di Gua Musang, Kelantan)


"Kestabilan politik, tunjang pertumbuhan ekonomi negara" - Azalina

KUALA LUMPUR, 3 Ogos- Kestabilan politik negara perlu dikekalkan dalam usaha untuk mengembalikan kepercayaan pelabur.Langkah itu sekali gus mendorong kepada pertumbuhan ekonomi negara yang lebih mampan.Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said menegaskan bahawa tindakan menukar kerajaan hanya merugikan negara dan rakyat."Bila tukar-tukar kerajaan, dia akan mengeluarkan satu mesej kepada rakyat dan negara luar bahawa kerajaan kita tidak stabil. Kita sudah bersama-sama bersetuju dengan Akta Lompat Parti. Maka, kepada wakil rakyat baik daripada pihak kerajaan dan pembangkang, janganlah berbuat demikian. Tidak kira di peringkat negeri mahupun Persekutuan menganggap bahawa mereka boleh menipu undi yang diberi oleh rakyat kepada mereka," kata Azalina kepada pemberita RTM hari ini.

Tambah Azalina, aspek kebertanggungjawaban dan ketelusan perlu dititikberatkan apabila bergelar wakil rakyat selaras hasrat Perdana Menteri, Datuk Seri Anwar Ibrahim.Sementara itu, beliau turut menegaskan bahawa rakyat harus yakin terhadap kerajaan dalam memberikan perkhidmatan yang terbaik bagi mencapai Ekonomi Madani.


Pemandu kurier cedera parah, langgar lori kontena di lorong kecemasan

IPOH, 3 Ogos - Seorang lelaki cedera parah selepas lori kurier dipandunya terlibat dalam kemalangan melibatkan sebuah lori kontena yang rosak awal pagi tadi.  Ketua Polis Perak, Datuk Seri Mohd Yusri Hassan Basri memaklumkan kejadian berlaku di Kilometer 336 Lebuhraya Utara Selatan arah utara.  Katanya, pemandu lori kurier itu sedang dalam perjalanan menuju ke Ipoh.

"Setibanya di lokasi kejadian, lori dipandunya hilang kawalan dan melanggar bahagian kanan hadapan lori kontena yang diletakkan di lorong kecemasan selepas mengalami kerosakan mekanikal.  "Akibat pelanggaran itu, kedua-dua lori tersebut telah terjunam ke bawah jambatan," katanya menerusi kenyataan.  Tambah Mohd Yusri, mangsa yang cedera telah dibawa ke Hospital Tapah untuk rawatan lanjut.  Kes disiasat dibawah seksyen 43(1) Akta Pengangkutan Jalan 1987.  "Orang awam yang mempunyai maklumat mengenai kemalangan tersebut diminta menghubungi Inspektor P.Prathiparaj di nombor 014-6178095 untuk siasatan lanjut," katanya.